Acakki 31 ACO85 - Yakobo obedo ka winyo kun awo be pa - Bible Search\nAcakki 30 Acakki 32\nYakobo olwi woko ki bot Laban\n1Yakobo obedo ka winyo kun awo be pa Laban giwaco ni, “Yakobo doŋ otero lim pa wonwa woko ducu, olimo lonyo nia ki i kom lim pa wonwa.” 2Yakobo oneno ni waŋ Laban oballe woko i kome, pe dok nene maber kit macon. 3Rwot owaco bot Yakobo ni, “Doŋ idok i lobo pa kwarowu bot lutuwu, an abibedo kwedi.”\n4Yakobo olwoŋo Lakeri ki Lea i bar olet ka ma limme tye iye, 5ci owaco botgi ni, “An aneno waŋ wonwu ocido woko i koma, pe doŋ nena maber kit macon. Ento Lubaŋa pa wora yam tye kweda. 6Wun wuŋeyo ni atyeko tic bot wonwu ki tekka ducu; 7ci en obedo ka bwola, kun loko mucarana atata tyen apar kulu, ento Lubaŋa pe oye en otimo gin mo marac i koma. 8Ka owaco ni, ‘Lim ma abacabac bibedo meri me mucarani,’ ci lim ducu ginywal mubedo abacabac keken. Ka dok oloko doge ni, ‘Lim ma gibedo akolakol gin aye bibedo meri me mucarani,’ ci lim ducu dok ginywal akolakol. 9Meno aye kit ma Lubaŋa okwanyo kwede lim pa wonwu ci omiyogi bota.\n10“I kare ma megine giyitogi, atiŋo waŋa malo ki i waŋ lek, ci aneno nyogi ma gitigo megine komgi obedo akolakol ki abacabac ki opukopuk. 11Lamalaika pa Lubaŋa owacca i waŋ lek ni,. ‘Yakobo’, an agamo ni, ‘An a ene!’ 12Ci owacca ni, ‘Tiŋ waŋi malo wek inen, nyogi ducu ma gitigo megine-ni gubedo akolakol ki abacabac ki opukopuk; pien atyeko neno kit ma Laban timi kwede. 13-An Lubaŋa me Betel, ka ma yam iwiro iye wir ki moo, ka ikwoŋo iye kwoŋ bota-ni. Doŋ ia malo, icit woko cen ki i lobe-ni, idok i lobo ma ginywali iye ca.’ ” 14Lakeri ki Lea gugamo ni, “Tye dok dul lim mo nyo ginaleya mo ma dok odoŋ piwa i ot pa wonwa? 15Pe doŋ en nenowa macalo lurok ata? Doŋ otyeko catowa woko, tye ka camo bene lim ma gimiyo piwa woko. 16Lim ducu ma doŋ Lubaŋa otyeko kwanyo ki bot wonwa doŋ mewa ki pa litinowa; doŋ gin ducu ma Lubaŋa owacci aye itim.”\n17Yakobo oa, oketo awobene ki monne i wi kinaga, 18oleko limme ducu, ma yam olimo i Paddan-aram; ci ocako wot me dok i lobo Kanaan bot Icaka. 19Laban onoŋo ocito ka ŋolo yer kom romine, ci Lakeri okwalo cal lubaŋa ki i ot pa, wonne. 20Yakobo obwolo Laban La-aram, pe otitte pi wotte. 21Olwi ki lwak lim ducu ma yam tye kwede, ka ocako wot, oŋolo kulu Euprate, ci okemo lobo godi me Gilead.\nLaban olubo kor Yakobo\n22Ka nino okato adek kulu, ci gitito bot Laban ni, “Yakobo doŋ otyeko lwi, ocito woko.” 23En ogwarre ki lutugi, gutwarre, gulubo kore; ka guwoto nino abiro, ci gudiŋo kore cokcok i kin godi me Gilead. 24Ento Lubaŋa obino bot Laban La-aram i waŋ lek, kun wacce ni, “Gwokke, pe icilok lok mo maber nyo marac bot Yakobo.”\n25Laban omako Yakobo iyo. Onoŋo doŋ otyeko gony woko i lobo godi, ci Laban ki lutugi gugony i lobo godi meno me Gilead. 26Laban ocako lok ki Yakobo ni, “Itimo kuman piŋo, ma ibwola kit man, doŋ itiŋo anyirana, ilwi kwedgi, macalo iyakogi ayaka ki pala lucwan-ni? 27Piŋo ilwi woko alwiya i muŋ ali, kun iumo waŋa ma pe ititta gin mo, ma kono nene aciki ki yomcwiny ki wer ki ajaa ki opuk? 28Piŋo pe iweko aciko litinona kun anoto lem anyirana? Man itimo gin me caro a tika. 29Onoŋo atwero timi marac; ento Lubaŋa pa woru oloko kweda tin i dyewor, ocika ni ‘Gwokke pe icilok lok mo maber nyo marac bot Yakobo.’ 30Man doŋ ia icako wot woko, pien pi ot pa woru odoko mitti mada; ento dok ikwalo ki cal lubaŋana me ŋo kono?” 31Yakobo ogamo dog Laban ni, “Onoŋo abedo ki lworo, abedo ka tamo ni gwok nyo ibimayo anyirani woko ki bota. 32Ka ibinoŋo cal lubaŋani bot ŋatti mo kany, ŋat meno pe bikwo. Cim koni jamini ma inoŋo tye bota kany i nyim utmegiwa ci ikwany idok giri kwede.” Onoŋo Yakobo pe oŋeyo ni Lakeri aye ma okwalogi.\n33Kit meno Laban ocako donyo i kemapa Yakobo, ki i kema pa Lea, ki i kema pa mon aŋeca aryo-nu ducu, ci pe omedo ki noŋogi; ka okato woko ki i kema pa Lea, dok odonyo i kema pa Lakeri. 34I kare meno onoŋo Lakeri otiŋo lubaŋa-nu, ci orwakogi i kom me bedo i wi kinaga; ci obedo i wigi. Laban oŋiyo jami ma i kema ducu, pe omedo ki noŋogi. 35Lakeri owaco bot wonne ni, “Laditta, pe kiniga omaki i koma ka ineno ni pe atwero a malo i nyimi, pien atye ki kit pa wan mon.” Kit meno Laban oyenyo cal lubaŋane kwe, pe omedo ki noŋogi.\n36Kiniga omako Yakobo, ocako da ki Laban, kun waco bot Laban ni, “Balla doŋ tye kwene kaa? Atimo bal aŋo, mumiyo ilubo kora twatwal-li? 37Kadi bed iyenyo i kin jamina ducu, kit gin aŋo ma inoŋo i kom jami ducu ma oa i odi? Kel iket kany i nyim utmegini ki utmegina, wek guŋol kop i kin wan aryo-ni. 38An abedo kwedi mwaka pyeraryo; pe i megi romini ki megi dyegini mo opoto, pe bene acamo nyok romoni mo. 39Lim ma ŋuu aye omwodo pe akelo riŋone boti, an aye aculo gira; lim ma gikwalo i dyeceŋ ki i dyewor ipenyo bota. 40Yam abedo kit meno, kun ceŋ waŋa dyeceŋ, koyo neka dyewor, pe aketo nino mo i waŋa. 41I lwak mwaka pyeraryo ma abedo kwedi i odi-ni, atiyo boti mwaka apar wiye aŋwen pi anyirani aryo-ni, ki mwaka abicel pi limmi, ibedo ka loko mucarana tyen apar kulu. 42Ka ce Lubaŋa pa wora, Lubaŋa pa Abraim ma Icaka bene lworo, pe obedo tuŋ bota, kono tin icwala adok tuwa ki ciŋa noŋo adada. Lubaŋa oneno twon aromana, ki tic ma atiyo ki ciŋa ci tin dyewor bene ojuki.”\nYakobo ki Laban gucikke\n43Laban ogamo kun dok iye bot Yakobo ni, “Anyira man gin anyirana, ki litino bene gin litinona, lim bene gin limma, ki gin ma ineno-ni gin ducu limma. Ento abitimo gin aŋo tin i kom anyirana-ni, nyo i kom litinogi ma gunywalo? 44Doŋ ibin wek waket gicikke i kin in ki an, me bedo caden i kin in ki an.” 45Ci Yakobo otino got ocibo wek obed wir. 46Ka Yakobo owaco bot utmegine ni, “Wucok got”, ci gucoko got, guguro kacel, ka gucamo cam i ŋet odur got meno. 47Laban ocako nyiŋ kabedo meno ni Jegarcaduta; ento Yakobo ocako nyiŋe ni Galeed. 48Laban owacci, “Odur man en aye caden i kin in ki an tin.” Mumiyo ocako nyiŋe Galeed. 49Ocako nyiŋ wir meno ni Mijpa, pien owacci, “Rwot ogwok kin an ki in, ka kinwa doŋ bipokke woko. 50Ka ibiketo giŋi marac i kom anyirana, nyo ka dok ibinyomo mon mukene, idodogi i kom anyirana, kadi ŋatti mo pe tye kwedwa, ber ipo ni Lubaŋa en aye caden i kin in ki an.”\n51Ci Laban dok owaco bot Yakobo ni, “Nen odur man, ki wir ma atyeko cibo i kin in ki an. 52Odur man aye caden, ki wir bene en caden, an pe abikato ka ŋet odur man pi cito boti, in bene pe ibikato ka ŋet odur man ki wir man pi cito bota, ni pi tim marac. 53Lubaŋa pa Abraim, Lubaŋa pa Nakor, Lubaŋa pa wongi, obed laŋolkop i kinwa.” Kit meno Yakobo okwoŋo kwoŋ ki nyiŋ Lubaŋa ma wonne Icaka lworo. 54Yakobo otyero gitum i wi got, kun olwoŋo iye utmegine ducu ka camo cam kwede, ci gucamo gubuto kunnu i wi got.\n55Ka piny oru odiko con, Laban oa, onoto lem likwaye ki lem anyirane, olamo gum i komgi, ci opokke kwedgi odok i gaŋŋe.


Ododo me Baibul Lubanga Ocikke me Kelo Paradic - Kabedo me Intanet pa Lucaden pa Jehovah\nMAN cal paradic ma romo bedo rom ki en ma Lubanga onyuto bot lanebine Icaya-ni. Icaya okwo cokcok ki kare pa Yona.\nParadic te lokke ni “poto.” Man poyo wi i kom gin ma dong wakwano woko i buk-ki? Nen calo poto maber ma Lubanga Jehovah oyubo pi Adam gin ki Kawa-ni, pe kumeno? Ento lobo ducu mono bidoko paradic?\nJehovah owaco bot lanebine Icaya me coyo lok i kom paradic manyen ma tye ka bino pi jo pa Lubanga. En owaco ni: ‘Orudi ki romi bibedo kacel ki kuc. Lutino dyangi bicam kacel ki lutino labwor, dok lutino matitino aye bigwokogi. Kadi latin matitidi bene pe binongo awano ka tuko i nget twol ma kwire rac.’\nJo mapol gibiwaco ni: ‘Man pe twero timme matwal. Cakke con ayelayela onongo tye i lobo, dok pud bimedde ki bedo tye.’ Ento kong itam: Kit paco ango ma Lubanga omiyo bot Adam gin ki Kawa?\nLubanga oketo Adam gin ki Kawa i paradic. Pi kwero winyo Lubanga aye oweko gin gurwenyo pacogi maber-ri, guti ci guto. Lubanga ocikke ni ebimiyo bot jo ma gimare jami ma Adam gin ki Kawa gurwenyo-ni kikome.\nI paradic manyen ma tye ka bino-ni gin mo pe ma bikelo awano nyo to. Kuc kikome bibedo tye. Dano ducu bibedo ki yomcwiny dok ki yot kom. Obibedo kit ma con Lubanga onongo omito ni obed kwede i acakki-ni. Ento lacen wabikwano kit ma Lubanga bitimo man kwede.\nIcaya 11:6-9; Niyabo 21:3, 4.\nIcaya obedo anga, dok en okwo i kare mene, ki dok ngo ma Jehovah onyuto bote?\n"Paradic” tyen lokke ngo, dok man poyo wii i kom ngo?\nNgo ma Jehovah owaco bot Icaya ni oco i kom Paradic manyen?\nNgo mamwonya ma Adam gin ki Kawa gurwenyo?\nNgo ma Jehovah ociko pi jo ma maro en?\nKwan Icaya 11:6-9.\nLok pa Lubanga nyuto nining wat ma bibedo i kin lee ki dano i lobo manyen? (Jab. 148:10, 13; Ic. 65:25; Ejek. 34:25)\nLok pa Icaya ango ma tye ka cobbe i kin Lucaden pa Jehovah i kom kare ni? (Roma. 12:2; Ep. 4:23, 24)\nAnga ma myero onong pwoc pi alokaloka ma tye ka nen i kwo pa dano ma i kare man, wa ki ma bibedo i lobo manyen? (Ic. 48:17, 18; Gal. 5:22, 23; Pil. 4:7)\nKwan Niyabo 21:3, 4.\nGinacoya onyuto nining ni bedo pa Lubanga i kin dano-ni pe tere ni en bibedo i kom kwedgi ento i yo mapat doki? (Levi. 26:11, 12; 2 Tekwaro 6:18; Ic. 66:1; Yabo. 21:2, 3, 22-24)\nKit pig wang ki arem ango ma gibikwanyo woko? (Luka 8:49-52; Rom. 8:21, 22; Yabo. 21:4)


2 Tekwaro 33 ACO85 - Manace ocamo ker ma mwaka me ditte - Bible Search\n2 Tekwaro 32 2 Tekwaro 34\n2 Tekwaro 33\nKare me loc pa Manace\n(2 Luker 21.1-18)\n1Manace ocamo ker ma mwaka me ditte romo apar wiye aryo, ci obedo ka loc i Jerucalem pi mwaka pyerabic wiye abic. 2-Manace obedo ka tiyo gin ma nen marac i wan Rwot, kun lubo kwede tim mer kwer pa rok ducu ma yam Rwot oryemogi woko ki i nyim jo Icrael. 3En dok oroco waŋ jogi ma i wi godi, ogero odoco ka ma yam wonne Kejekia ojwerogi woko-ni. Ocano keno tyer pi lwak Baal-gu, ka dok ocomo yadi pi woro Acera ma jok ma dako-ni, ocako woro mony ma i polo ducu, kun tiyo botgi. 4-Dok ocano keno tyer pa jogi-gu i ot pa Rwot, ka ma yam Rwot owacci, “Abiketo nyiŋa bedo i Jerucalem matwal.” 5Ka dok ocano lwak keno tyer pa mony ma i polo ducu i dyekal aryo me ot pa Rwot. 6Ocako wano awobene ki mac me gityer i nota pa wod pa Kinom, dok obedo ka tyet ki ajaa ki ŋiyo i dyel-gu kun uyo ki lutal ki lukor tipo-gu ki megi jogi. Obedo ka tiya gin ma nen marac i waŋ Rwot, kun miyo kiniga mako Rwot. 7-Ka dok omiyo gipayo cal jok, ocibo i ot pa Lubaŋa, ma yam Lubaŋa owaco i kome bot Daudi ki bot wode Solomon ni, “I ot man, ki i Jerucalem, ma yam ayero ki i kin kaka ma i Icrael ducu, abiketo nyiŋa bedo iye matwal. 8Pe doŋ abimiyo tyen jo Icrael bedo ka wirre woko i ŋe lobo ma yam amiyo bot kwariwu-ni, tekke gibigwokke gilubo kit lok ducu ma atyeko cikogi kwede, kun gilubo cik ducu ma yam laticca Moses ocikogi kwede.” 9Manace obito jo Juda ki jo ma gibedo i Jerucalem, omiyo gubedo ka timo gin marac, makato lurok ma Rwot yam ojwerogi woko ki i nyim jo Icrael.\n10Rwot oloko ki Manace kacel ki lwakke, ento gin pe guwinyo lokke. 11Pi meno Rwot ocwalo ludito ma loyo mony pa kabaka me Aciria, gumako Manace ki goli, gutweye ki nyor mola ci gutere kwede i Babilon.\n12I kare ma en tye i can obako doge, olego kica ki bot Rwot Lubaŋane ci omwolle kene mada i nyim Lubaŋa pa kwarine. 13En olego, ci Lubaŋa owinyo legane dok owinyo lega me bako doge, ka ocako dwoko en doki i Jerucalem i kerre kikome. Ci Manace oŋeyo atir ni Rwot aye Lubaŋa.\n14Lacen en ogero cel ma woko me gaŋ kal pa Daudi ki yo tuŋ potoceŋ me Gikon, i nota, ogero oo wa i yo ma wok ki i dog gaŋ ma gilwoŋo ni dog gaŋ me Rec, orumo ki Opel, ogero ma ocudo malo likuŋ; dok bene oketo ludito ma loyo mony i gaŋi ducu ma girumo ki cel gogo ma i Juda. 15En ojwero lwak lubaŋa me rok-gu kacel ki cal jok-gu woko ki i ot pa Rwot, ka dok omuko keno tyer ducu ma yam en ocano ka ma gigero iye ot pa Rwot, ki ma onoŋo gitye i Jerucalem, ocokogi ducu obologi woko i ŋe gaŋ. 16En dok ocano keno tyer pa Rwot odoco, ka otyero iye gitum me gityer lakwecwiny ki gityer me miyo pwoc; ci ociko jo Juda me woro Rwot Lubaŋa pa Icrael. 17Lwak pud gumedde ki tyero gitum i wi godi, ento gityerogi bot Rwot Lubaŋagi keken.\n18Lok kom Manace mudoŋŋe ducu, legane bot Lubaŋane, ki lok pa lunene ma guloko bote i nyiŋ Rwot Lubaŋa pa Icrael, 19ki lagam me legane ma Lubaŋa odwoko bote, balle ki kit ma en oŋayo kwede waŋ Rwot, ki kabedo ma en ogero iye waŋ jogi i wi godi, ka doŋ ocibo lwak yadi me woro Acera ma jok ma dako-ni, ki cal jogine ma ocibo ma onoŋo pud peya omwolle kene, nen, gityeko coyone i buk Lok pa Lunen. 20Kit meno Manace oto, oywe kacel ki kwarine, ci giyike i ode; wode Amon aye oleyo ka tyene.\nLoc pa Amon\n(2 Luker 21.19-26)\n21Amon ocamo ker ma mwaka me ditte pyeraryo wiye aryo, ci obedo ka loc i Jerucalem pi mwaka aryo. 22Amon obedo ka tiyo gin ma nen marac i waŋ Rwot, kit macalo wonne Manace obedo ka tiyo. Amon obedo ka tyero gitum bot cal lubaŋa-gu ma yam wonne Manace otiyo, kun worogi bene. 23En pe omwolle kene i nyim Rwot, kit macalo wonne Manace yam omwolle kwede, ento Amon obedo ka tiŋo alii makato teretere. 24Luticce gupiro lok i kome, ci guneko en woko i ode. 25Ento lwak me lo bo-nu guneko jo ducu ma onoŋo gupiro lok i kom kabaka Amon; ci gin lwak me lobo-nu guketo wode Yocia me bedo kabaka ma kakare.


1 Luker 18 ACO85 - Ka kare okato malac, ci lok pa Rwot - Bible Search\n1 Luker 17 1 Luker 19\n1 Luker 18\nElia odok bot Akab\n1Ka kare okato malac, ci lok pa Rwot dok obino bot Elia, i mwaka me adekke, ma wacci, “Cit icinyutte kekeni bot Akab; an doŋ abicwalo kot i lobo.” 2Elia ocito ka nyutte bot Akab. I kare-nu onoŋo kec doŋ dwoŋ i Camaria. 3Akab olwoŋo Obadia ma ladit ma loyo jami ma i ode-ni. Onoŋo Obadia woro Rwot matek twatwal. 4I kare ma yam Jejebel tye ka neko lunebi pa Rwot, Obadia otero lunebi miya acel kulu, okanogi i boro, opo ko kingi pyerabic pyerabic, opitogi ki kwon ki pii-gu. 5Akab owaco bot Obadia ni, “Wot icit i dye lobo ducu ka ma waŋ pii tye iye, wa ki i nota ducu; gwok nyo wabinoŋo iye lum wek walar aguragura ki kana madonone gubed makwo, wek leewa mogo pe guto woko.” 6Gucako poko lobo ma ŋat acel acel i kingi biwot iye; ci Akab ocito mere tuŋcel en kene, ki Obadia bene odok yo tuŋcel en kene.\n7I kare ma Obadia tye ka wot iyo, nen, Elia otuc, orwatte kwede, Obadia otugi ŋeye woko cut, opoto piny aryeba cwiny kun wacci, “Man aye in kikomi Elia, rwoda?” 8Elia ogamo ni, “Iyo an kikoma. Ento cit icitit bot rwodi ni Elia tye kany.” 9Obadia ogamo ni, “An abalo kit bal aŋo boti, rwoda? Piŋo imito miya i ciŋ Akab wek oneka? 10Macalo Rwot Lubaŋani tye makwoni, pe tye rok mo nyo ker mo ma rwoda Akab pe ocwalo iye dano ka yenyi, Ka gudwoko lok ni, ‘Elia pe tye kany,’ en koŋ miyo ladit me rok meno nyo me ker meno kwoŋo kwoŋ ma nyuto ni pe gunoni kunnu. 11Ci in dok iwacci, ‘Wot icit bot rwodi icititte ni Elia tye kany.’ 12Ki i ŋeya ma noŋo doŋ acito woko, Cwiny pa Rwot bitiŋi woko ci teri ka ma pe aŋeyo. Pienno, ka acito atito bot Akab, ka ce pe ginoŋo komi, en bi neka woko, kadi bed abedo ka woro Rwot cakke ka tinona. 13Peya gititti ce, rwoda, kit gin ma abedo ka tiyone i kare ma Jejebel tye ka neko lunebi pa Rwot? Yam akano lunebi pa Rwot miya acel kulu i boro, kun apoko kingi pyerabic pyerabic, ci abedo ka miyogi kwon ki pii-gu. 14Ka in dok iwacci, ‘Wot itit bot rwodi ni Elia tye kany,’ man miyo en neka woko.” 15Elia ogamo ni, “Macalo Rwot me mony tye makwo-ni, ma an acuŋ i, nyime, abinyuto koma bo te tin i nyime.” 16Obadia ocito ka rwatte ki Akab, otitte, ci Akab ocito ka rwatte ki Elia.\n17Ka Akab oneno kom Elia, owaco bote ni, “Man en in kikomi, in ma layel Icrael-li?” 18Elia ogamo ni, “An pe ayelo Icrael; in aye it ye ka yelone, in ki jo me doggola pa woru, pien ibwoto lubo cik pa Rwot woko, icako lubo kor Baal-gu. 19Kombeddi icwal kwena wek icok jo Icrael ducu i nyima i wi got Karmel. Cok ki lunebi pa jok Baal bene mi ya aŋwen ki pyerabic-ci, ki lunebi pa Acera ma jok ma dako-ni ma gitye ka cam i wi meja pa Jejebel.”\nElia opyem ki lunebi pa Baal i wi got Karmel\n20Akab ocwalo kwena bot jo Icrael ducu, ci ocoko lunebi pa Baal ducu i wi got Karmel. 21Elia ociro cok bot lwak ci owaco bot dano ni, “Wun mono wubicabbe atara i cwinywu nio kwede wa awene? Ka ce Rwot aye Lubaŋa, ci wulub en keken; ento ka Baal, ci wutugi lubo en cur.” Emo lwak pe gudokke iye lok mo. 22Elia dok owaco bot lwak ni, “An kena aye pud adoŋ ki i kom lunebi pa Rwot, kun lunebi pa Baal gitye miya aŋwen kulu ki pyerabic. 23Wek gikel twoni aryo botwa kany, Wek lunebi pa Baal guyer twon acel obed megi, gunek ci guŋid woko, gucan riŋone i wi yen i wi keno tyer, ento pe gumok iye mac mo, Ki an bene abiyubo twon acel, abicano riŋone i wi yen, pe amoko iye mac mo. 24Wun wubed ka lwoŋo nyiŋ; lubaŋawu, ki an bene abilwoŋo nyiŋ Rwot; ci lubaŋa ma bidok iye ki cwalo mac, en aye Lubaŋa ada.” Lwak ducu gugamo ni, “Iloko mamit.” 25Elia dok owaco bot lunebi pa Baal ni, “Wun wuyer twonwu acel wek wucak yubone; wun aye wukwoŋ, pien wupol, ento pe wumok iye mac mo.” 26Lunebi pa Baal gukwanyo twon ma gimiyogi-ni, guyubo, gulwoŋo iye nyiŋ Baal, cakke odiko nio kwede wa i cwiny dyeceŋ, kun giwacci, “Ai Baal, dokkiwa iye do ya!” Ento dwan mo pe ma winnye, ki ŋatti mo ma dokkigi iye bene peke, Gubedo ka myel ma girumo kwede keno tyer ma gucano-ni. 27Elia ocako cayogi i dyeceŋ kun wacci, “Wudaŋŋe matek, pien en aye lubaŋa. Gwok nyo pud iye tye ka Lwodo lok, nyo pud ocito woko, nyo tye i wotte ka mo, nyo pud onino, ci myero koŋ wucoye woko ki i waŋ ninone.” 28Ka dok gudaŋŋe matek, kun giŋolo komgi kekengi ki pala lucwan ki atero-gu macalo kitgi tye kwede; guŋolle nio ka remo komgi ocako cwer kun mol i komgi. 29Gubedo ka daŋŋe matek ka cwiny dyeceŋ okato kun gidaŋŋe adaŋa, nio wa i cawa me tyero gityer me otyeno, ento piny oliŋ litik; ŋat ma dok iye botgi peke, ki ŋat ma paro pigi bene peke.\n30Lacen Elia owaco bot lwak ducu ni, “Wubin doŋ bota cok kany,” ci lwak ducu gucito bote cok, En ocako yubo keno tyer pa Rwot ma yam gimuko gireto woko piny-nyi. 31-Okwanyo godi apar wiye aryo muporo wel kaka pa awobe pa Yakobo ima yam lok pa Rwot obino bote kun wacci, “Nyiŋi bibedo Icrael.” 32Ocano keno tyer ki godi meno pi nyiŋ Rwot. Okwinyo bur orumo ŋet keno tyer, ma ditte romo awal kodi aryo. 33Ka otyeko caŋo yen kikore, ci oŋido riŋo twon, ocano i wi yen. Owacci, “Doŋ wutwom pii ma romo abino aŋwen, ka wuony piine i wi gitum awaŋa, ki i kom yen-gu.” 34Ka dok owacci, “Dok wumed onyo iye pii”; ci gunwoyo onyo pii tyen me aryone, Dok owacci, “Wumed tyen me adekke”; ci gumedo tyen me adekke. 35Pii obedo ka mol kun rumo keno tyer, opoŋ i bur woko ducu.\n36Ka cawa me tyero gityer me otyeno doŋ oromo, lanebi Elia onyiko cok i kom keno tyer, owacci, “Ai Rwot, Lubaŋa pa Abraim, pa kaka ki pa Icrael, wek tin doŋ oŋene atir ni in aye Lubaŋa i Icrael, dok ni an abedo laticci, ci atiyo man ducu pi lok ma iwaco bota. 37Dokka iye, ai Rwot, dokka iye, wek lwak man oŋe atir ni, in Rwot aye in Lubaŋa keni, dok ni ityeko dwoko cwinygi i komi.” 38Ci mac oa ki bot Rwot opoto piny, owaŋo gitum awaŋa woko ducu liweŋ, ki yen-gu, ki godi-gu, ki apwa, ka dok onaŋo pii woko ma onoŋo opoŋo bur-ri. 39Ka lwak ducu guneno, gupoto woko piny aryeba cwiny, kun giwacci, “Rwot aye Lubaŋa; Rwot aye Lubaŋa.” 40Elia owaco bot lwak ni, “Wumak lunebi pa Baal ducu, pe wuwek mo obwoti.” Gimakogi woko ducu, ci Elia oterogi piny i laora kulu Kicon, onekogi woko kunnu.\nElia olego pi kot\n41Elia owaco bot Akab ni, “Cit doŋ ka cam ki ka mat, pien dwan kot ma mito cwer doŋ mor winnye.” 42-Akab ocito woko ka cam ki ka mat, Elia ocito malo i wi got Karmel, okulo wiye piny i ŋom, orwako wiye i kin coŋe. 43Owaco bot laticce ni, “Cit koŋ icinen yo tuŋ nam.” Ka ocito woko oneno, ci owacci, “Gin mo pud peke.” Elia dok owacce ni, “Cit doki tyen abiro.” 44I kom tyen me abirone laticce owacci, “Aneno latin pol mo otiŋŋe ki i nam, tidi rom ki cin dano keken.” Elia dok owacci, “Cit bot Akab, iciwacce ni, ‘Yub gadigadini idok gaŋ wek kot pe ogeŋi wot.’ ” 45Polo ocako cido woko ki pol oyotoyot twatwal, kun yamo kodo, ci kot ocako cwer madwoŋ. Akab oito wi gadigadine odok i Jejreel. 46Ento Rwot onoŋo odiyo Elia ki ciŋe, omiyo otweyo pyere oriŋo kwede i nyim Akab nio kwede wa i dog gaŋ me Jejreel.


Mar Mewu Myero Odong Omedde Ameda | Wi Lubele me Anyama\nWi Lubele—Me Akwana i Kacokke | Agucito 2019\nKWAN I LEB Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nPWONY ME ANYAMA ME 32\nMar Mewu Myero Odong Omedde Ameda\n“Alego Lubanga ni meno, mar mewu myero odong omedde ameda.”—PIL. 1:9.\nWER 106 Nyako Nyig me Mar\n1. Angagi ma gukonyo me cako kacokke me Pilipi?\nI KARE ma lakwena Paulo gin ki Cira, Luka, ki Temceo guo i boma me Pilipi ma onongo tye i te ker me Roma, gunongo jo mapol ma gimito winyo lok me kwena maber. Omege angwen ma gutiyo ki mit kom-mi gukonyo me cako kacokke, dok omege ki lumege me kacokke manyen-ni gucako cokke kacel nen calo i gang pa lamego mo ma nyinge Ludia, ma lajol wele.—Tic 16:40.\n2. Ariya ango ma kacokke man okato ki iye?\n2 Ma pe otero kare malac, kacokke manyen man okato ki i aunauna magwar. Catan oweko jo ma gidag ada gulwenyo i kom tic me tito kwena ma Paulo kacel ki luwote gubedo ka timone. Kimako Paulo ki Cira, kigoyogi ki odo, dok kitweyogi i buc. I nge gonyogi ki i buc, gulimo utmege manyen-ni dok gucuko cwinygi. Ci Paulo, Cira, ki Temceo gua woko ki i boma man ento Luka nen calo odong cen. Omege ki lumege manyen magi onongo dong gibitimo ngo? Ki kony pa cwiny maleng pa Jehovah, utmege magi gumedde ki tic ki mit kom. (Pil. 2:12) Paulo onongo tye ki tyen lok ma atir me bedo ki awaka i komgi!\n3. Kit ma kitito kwede i Jo Pilipi 1:9-11, Paulo olego i kom gin ango?\n3 I nge mwaki apar ma gucako kacokke me Pilipi, Paulo ocoyo waraga botgi. Ka iwoto ki kwano waraga pa Paulo man, ci ibineno mar madwong ma Paulo onongo tye kwede pi omegine. En ocoyo ni, “par matut ma abedo kwede piwu a i mar pa Kricito Yecu kikome.” (Pil. 1:8) En owaco ni ebedo ka lega pigi. En olego ni Jehovah okony utmege magi gudong mar i kingi, guket pi jami ma pigi tego obed mukwongo, guwek keto ariya i nyim jo mukene, dok gumedde ki tiyo tic ducu mabeco me kit ma atir. Labongo akalakala mo, in bene iye ni watwero nongo adwogi maber ki i lok pa Paulo man i kare-ni. (Kwan Jo Pilipi 1:9-11.) * I pwony man, wabineno tam mogo ma en oloko iye dok wabinyamo kit ma watwero ketogi kwede i tic.\nWUWEK MARWU ODONG\n4. (a) Ma lubbe ki 1 Jon 4:9, 10, Jehovah onyuto marre piwa nining? (b) Omyero wamar Lubanga ma rom mene?\n4 Jehovah onyuto marre ma pe lokke piwa i kare ma ocwalo Wode i lobo me to pi balwa. (Kwan 1 Jon 4:9, 10.) Mar pa Lubanga tugo cwinywa me marre bene. (Rom. 5:8) Omyero wamar Lubanga ma rom mene? Yecu ogamo lapeny meno i kare ma owaco ki Luparicayo ni: ‘Mar Jehovah Lubangani ki cwinyi ducu, ki kwoni ducu, ki tammi ducu.’ (Mat. 22:36, 37) Mitte ni wamar Lubanga ki cwinywa ducu. Dok wamito ni marwa pire odong obed matek nino ki nino. Paulo owaco ki omege me Pilipi ni margi “myero odong omedde ameda.” Gin ango ma watwero timone me jingo marwa pi Lubanga?\n5. Marwa pi Lubanga dongo doko matek nining?\n5 Mitte ni wange Lubanga ka wek wamare. Baibul waco ni: “Ngat ma pe ki mar, nongo en pe ngeyo Lubanga, pien Lubanga aye mar.” (1 Jon 4:8) Lakwena Paulo otito ni marwa pi Lubanga bidongo bedo matek ka wamedde ki nongo “ngec kikome ki niang matut” madok i kom Lubanga. (Pil. 1:9) I kare ma wacako kwano Baibul nyen, wacako maro Jehovah kadi bed ni onongo pe wangeyo jami ducu madok i kome. Dok i kare ma wacako pwonyo jami mapol i kome, marwa pire bene ocako doko matek. Man aye oweko watero kwano Baibul piwa kenwa ki lwodo lok pa Lubanga calo jami ma pigi tego loyo i kwowa!—Pil. 2:16.\n6. Gin ango ma wapwonyo ki i 1 Jon 4:11, 20, 21 madok i kom dongo marwa?\n6 Marwa pi Lubanga bitugo cwinywa me maro utmegiwa. (Kwan 1 Jon 4:11, 20, 21.) Watwero tamo ni marwa pi utmegiwa bibino pire kene. Tye kit man pien wan ducu waworo Jehovah dok watute me bedo calo en. Walubo lanen pa Yecu, ma marre oweko en omiyo kwone piwa. Kadi bed kit meno, i kine mukene wanongo ni tek adada me lubo tira me maro utmegiwa. Nen kong labol mo ma otimme i kacokke me Pilipi.\n7. Gin ango ma wapwonyo ki i kom tira ma Paulo omiyo bot Euodia ki Cintuke?\n7 Euodia ki Cintuke onongo gubedo lumege ma ‘gutiyo’ kacel ki lakwena Paulo ki mit kom. Ento nen calo gubedo ki niang manok dok lirem i kingi oket woko. I waragane bot kacokke ma lumege magi tye iye, lakwena Paulo ocoyo nying Euodia gin ki Cintuke ci ominigi tira me bedo ki “cwiny acel.” (Pil. 4:2, 3) Lakwena Paulo onongo ni mitte me miyo tira bot jo ma i kacokke ducu kun waco ni: “Wuti tic ducu labongo nguru nyo pyem mo.” (Pil. 2:14) Ki lok ada, tira ma Paulo omiyo pe okonyo lumege aryo man keken ento okonyo jo ducu me kacokke man me jingo margi pi ngat acel acel.\nPingo myero wabed ki neno matir i kom omegiwa? (Nen paragraf 8) *\n8. Ariya ango ma gengowa maro omegiwa, dok watwero loyone nining?\n8 I kine mukene twero bedo tek adada me maro utmegiwa pien nongo watye ka keto cwinywa i kom gorogi kit macalo Euodia ki Cintuke gutimo. Wan weng wabalo nino ducu. Ka wabedo ka keto cwinywa i kom bal pa jo mukene, ci marwa pigi bidok woko piny. Me labolle, ka omego mo wiye owil woko ki konyowa me gwoko lengo me Ot me Ker, cwinywa twero cwer. Pi meno, ka dong wacako tamo jami mukene ma omego-ni otimo marac, ci cwinywa bicwer makato dok wabibedo ki mar manok pi omego man. Ka itye ki peko ma kit man ki ngat mo i kacokkewu, ci bedo ber ka itamo i kom lok man: Jehovah ngeyo gorowa kacel ki goro pa ngat meno. Kadi bed ni watye ki goro, en pud maro wan ducu. Pi tyen lok man, mitte ni walub lanen me mar pa Jehovah dok waket cwinywa i kom kit mabeco ma omegiwa gitye kwede. Ka watute matek me maro utmegiwa, ci wajingo wat ki note ma tye i kinwa.—Pil. 2:1, 2.\n“JAMI MA PIGI TEGO”\n9. “Jami ma pigi tego” ma Paulo oloko iye i waragane bot jo Pilipi obedo gin ango?\n9 Cwiny maleng oweko Paulo otito ki jo ma i Pilipi—ki Lukricitayo ducu—me “keto pi jami ma pigi tego obed mukwongo.” (Pil. 1:10, NW.) Jami ma pigi tego magi tye iye lonyo nying Jehovah, cobbe pa yubbe, kacel ki kuc ki note me kacokke. (Mat. 6:9, 10; Jon 13:35) Ka jami magi pigi tek i kwowa, ci wanyuto ni wamaro Jehovah.\n10. Gin ango ma omyero watim ka wamito ni Jehovah onenwa calo jo ma pe ki roc?\n10 Paulo bene owaco ni wabed “labongo roc.” Man pe tyen lokke ni wabed ma pa wabalo. Pe watwero bedo labongo roc mo kulu i rwom ma Lubanga Jehovah tye kwede. Ento Jehovah binenowa calo jo ma gipe ki roc ka watute me dongo marwa dok waketo pi jami ma pigi tego bedo mukwongo. Yo acel ma watwero nyuto kwede marwa aye bedo ma wagwokke ki keto ariya i nyim jo mukene.\n11. Pingo omyero wagwokke ki keto ariya i nyim jo mukene?\n11 Tira man ni pe waket ariya i nyim jo mukene pire tek adada. Watwero keto ariya i nyim jo mukene nining? Watwero timo man ki galowang ma wayero, cital me rukwa, nyo bene dog tic ma wayero. Twero bedo ni jami ma wayero me timone pe jami maraco ma Jehovah dagi. Ento ka balo cwiny ma ngolo kop pa ngat mukene dok keto ariya i nyimme ci man nongo dong odoko bal madit. Yecu owaco ni bedo ber ka kitweyo kidi rego madit i ngutwa ci kibolowa kwede wa i nam, ka wabalo cwiny ngat acel ma i kin romine!—Mat. 18:6.\n12. Gin ango ma wapwonyo ki i labol pa luot mo ma lupainia?\n12 Nen kong kit ma luot mo ma gitye lupainia gulubo kwede tira ma Yecu omiyo-ni. Onongo gitye i kacokke acel ki luot mo ma pud gunongo batija nyen dok gudongo i paco ma cik tek iye dok kigengo iye jami mapol. Luot ma gunongo batija nyen-ni onongo gitamo ni Lukricitayo omyero pe gunen filim mo kadi wa mabecone. Gubedo ki ur matek adada i kare ma guniang ni lupainia man gucito ka neno filim. I nge timme pa gin man, luot ma lupainia-ni guweko cito ka ma kinyuto iye filim nio ka luot manyen-ni gupwonyo cwinygi ma ngoligi kop-pi me bedo ki neno mupore. (Ibru 5:14) I yo ma kit man, luot ma lupainia-ni gunyuto ni gimaro omingi ki lamingi manyen-ni pe ki i lokgi keken ento wa i ticgi bene.—Rom. 14:19-21; 1 Jon 3:18.\n13. Watwero weko ngat mo timo bal nining?\n13 Yo mukene ma watwero keto kwede ariya i nyim jo mukene aye obedo ka wabitogi me timo bal. Man twero timme nining? Tam kong i kom labol man. I nge tute matek, latin kwan mo me Baibul oweko mato kongo. En oniang ni omyero pe emat kongo kadi matidi. En odongo oyotoyot i yo me cwiny dok onongo batija. Lacen, omego mo olwonge i gure mo me galowang ci omine kongo kun waco ni: “In dong itye Lakricitayo, dok itye ki cwiny maleng pa Jehovah. I kin nyig ma nyak pi cwiny maleng tye iye jukke ken. Ka itye ki nyig man ci itwero mato kongo manok.” Bedo me cwercwiny adada ka omego man manyen-ni owinyo tam marac-ci dok ocako mero matek ki kongo!\n14. Cokke pa Lukricitayo konyowa me keto i tic lok ma i Jo Pilipi 1:10 nining?\n14 Cokke pa Lukricitayo konyowa me keto i tic tam ma kimiyo i Jo Pilipi 1:10 i yo mapol mapatpat. Mukwongo, jami ma wanyamo i cokke nyutiwa jami ma Jehovah neno ni pigi tek. Me aryo, wapwonyo kit me ketogi i tic wek wabed labongo roc mo. Me adek, tugo cwinywa me nyuto ‘mar ki tiyo tic mabeco.’ (Ibru 10:24, 25) Ka utmegiwa gicuko cwinywa, marwa pi Lubangawa ki utmegiwa bene dongo medde ameda. Ka mar pi Lubanga ki utmegiwa odongo i cwinywa, ci wabitute matek wek pe waket ariya i nyim utmegiwa.\nWUWEK ‘TICWU DUCU MABECO ME KIT MA ATIR ONYA I KOMWU’\n15. Tyen lokke ngo me weko “ticwu ducu mabeco me kit ma atir nya i komwu”?\n15 Lakwena Paulo olego matek adada pi jo ma i Pilipi wek ‘ticgi ducu mabeco me kit ma atir onya.’ (Pil. 1:11) Labongo akalakala mo, ‘ticgi ducu mabeco me kit ma atir’ onongo tye iye margi pi Jehovah kacel ki jone. Meno bene onongo kwako tito pi niyegi i kom Yecu ki gengi mamwonya. Jo Pilipi 2:15 tiyo ki labol mukene me “ryeny i lobo i kin dano calo lakalatwe.” Man rwatte pien Yecu owaco bot lupwonnyene ni, “wun wuceng me lobo.” (Mat. 5:14-16) En bene ociko lulub kore ni, “wucilok jo me rok ducu gudok jo ma luba,” dok owaco ni gin ‘gibibedo lucadenne wa i agikki lobo ducu.’ (Mat. 28:18-20; Tic 1:8) Wanyako nyig me “kit ma atir” ka watute matek i tic man ma pire tek-ki.\nMa kitweyo Paulo macalo mabuc i ode i Roma, en tye ka coyo waraga bot kacokke ma tye i boma me Pilipi. Paulo bene otiyo ki kare meno me tito kwena bot acikari ma gwoke kacel ki welle ma gibino ka limme (Nen paragraf 16)\n16. Jo Pilipi 1:12-14 nyuto nining ni pud watwero medde ki ryeny kadi bed watye ka kato ki i kwo matek? (Nen cal ma tye i pok ngeye.)\n16 Kadi bed watye ka kato ki i kwo matek, pud watwero ryeny. I kine mukene, jami ma twero nen calo kigeng i ticwa me pwony, twero doko yo mupore me tito kwena. Me labolle, lakwena Paulo onongo kitweye i ode macalo mabuc i Roma i kare ma ocoyo waragane bot jo Pilipi. Kadi bed en onongo tye mabuc, en pe ogiko tito kwena bot acikari kacel ki wele ma gilime. Paulo otito kwena ki mit kom i kare ma kwone olokke, dok man ocuko cwiny utmege me ‘tito lok pa Lubanga ki tekcwiny, labongo lworo.’—Kwan Jo Pilipi 1:12-14; 4:22.\nKare ducu yeny yo wek inywak i tic me pwony (Nen paragraf 17) *\n17. Mi labol me karewa-ni ma nyuto ni watwero nyako nyig kadi bed watye ki ariya i tic me tito kwena.\n17 Omege mapol gitye ka nyuto tekcwiny calo Paulo. Gikwo i lobe ma gamente oketo kigeng i kom ticwa, pi meno giyenyo yo mukene me tito kwena. (Mat. 10:16-20) I lobo mo acel ma kigeng tye iye, laneno me adwol omiyo tam ki lutit kwena ni ngat acel acel myero otit kwena i “wang ticce” ma man tye iye wadine, jiranine, lutino kwan luwote, lutic luwote, kacel ki jo ma en ngeyogi. I nge mwaki aryo, wel kacokke ma i adwol meno omedde matek adada. Twero bedo ni kigeng mo pe i tito kwena ka ma wabedo iye. Ento, pud watwero nongo pwony ma pire tek adada ki bot omege ki lumege magi: Ka itimo jami ducu ma keroni romo me tito kwena bot jo mukene, Jehovah bimini kero me medde ki tito kwena kadi ariya mo keken ongolle.—Pil. 2:13.\n18. Omyero wamok tamwa me timo gin ango?\n18 I kare-ni, makato kare mo keken, omyero wamoku tamwa me lubo tira ma tye i waraga pa lakwena Paulo bot utmegiwa ma i Pilipi. Omyero waket jami ma pigi tego obed mukwongo, wabed labongo roc mo, wagwokke ki keto ariya i nyim jo mukene, dok wamedde ki nyako nyig me kit ma atir. Ka watimo meno, ci wabidongo marwa dok wabikelo deyo i kom Wonwa Jehovah.\n“Jami ma pigi tego” gubedo jami ango?\nWatwero bedo ‘labongo roc’ nining?\nWatwero weko ‘ticwa ducu mabeco me kit ma atir nya i komwa’ nining?\nWER 17 “Amito”\n^ para. 5 I kare-ni, mitte ni wajing marwa pi omegiwa makato kare mo keken. Waraga ma kicoyo bot jo Pilipi konyowa me niang kit ma watwero dongo kwede mar, kadi bed tek me nyutone.\n^ para. 3 Jo Pilipi 1:10, NW: “Man bimiyo wuketo pi jami ma pigi tego bedo mukwongo, wek wubed labongo roc mo dok pe wuket ariya i nyim jo mukene nio wa i nino pa Kricito.”\n^ para. 55 LOK I KOM CAL: I kare ma kitye ka dunyo Ot me Ker, omego Joe ocung mot ka boko lok ki omego mo acel gin ki wode. Man ocwero cwiny Mike, omego ma tye ka tic ki macin me yweyo ot. En tye ka tam ni, ‘Joe myero obed ka tic me ka boko lok.’ Lacen Mike oneno kit ma Joe tye ka konyo kwede laminwa mo mutegi. Gin man ogudo cwiny Mike dok opoyo wiye me tam i kom kit mabeco ma Joe tye kwede.\n^ para. 59 LOK I KOM CAL: I lobo mo acel ma pe kiye ni Lucaden gutit kwena atyer, omego mo orwatte ki ngat mo ma en ngeyo dok en tye ka nywako kwena me Ker-ri kwede ki diro. Lacen ma en dok tye i yweyo manok i ka ticce, omego-ni tye ka miyo caden bot latic lawote.\n“Cwinywa Dok Pe Tye ka Dok Cen”!\n“Jo ma Winyi” Gibilarre\nKit me Nongo Yomcwiny i Nge Weko Tic pi Kare Malac\nNiye—Konyowa me Bedo ki Teko\nJon Labatija—Labol ma Konyowa me Bedo ki Yomcwiny\nText Yero Bukke me kompiuta me akwanya WI LUBELE—ME AKWANA I KACOKKE Agucito 2019\nWI LUBELE—ME AKWANA I KACOKKE Agucito 2019


Tic Pa Lukwena 19 ACO85 - Ka Apolo tye i Korint, Paulo - Bible Search\nTic Pa Lukwena 18 Tic Pa Lukwena 20\nTic Pa Lukwena 19\nPaulo i Epeco\n1Ka Apolo tye i Korint, Paulo orabo piny ki malo ka obino i Epeco. Onoŋo lupwonnye mogo kunnu, 2ci openyogi ni, “Wun yam wulimo Cwiny Maleŋ i kare ma wuye Kricito?” Gugamo ni, “Pe, wan peya wawinyo ni Cwiny Maleŋ tye.” 3Owaco botgi ni, “Con gibatijawu ki kit batija aŋo?” Gugamo ni, “Ki batija pa Jon.” 4-Paulo ogamo ni, “Jon yam batija dano pi ŋut i kom balgi, kun tito bot dano ni guye ŋat ma bibino lubo kore-ni, meno en Yecu.” 5Ka guwinyo lok man, ci gibatijagi i nyiŋ Rwot Yecu. 6Ka Paulo oketo ciŋe i komgi, ci Cwiny Maleŋ obino i komgi; gucako dumo leb mapatpat kun gitito lok pa Lubaŋa. 7Gin ducu welgi romo ka apar wiye aryo.\n8Paulo odonyo i kacokke kun loko ki tekcwiny laboŋo lworo pi dwe adek, kun laro lok ki bolo lok i kom ker pa Lubaŋa. 9Ento jo mogo ma pe guye ma gudiŋ gucako loko lok marac i kom Yo meno i nyim lwak, ci Paulo opokke woko kwedgi, kun woto kacel ki lupwonynye, obedo ka laro lok nino ducu i cukul pa Tirano. 10Man omedde otyeko mwaka aryo, mumiyo jo ma gibedo i Acia guwinyo lok pa Rwot, Lujudaya ki Lugrik ducu.\nAwobe pa Cekewa\n11Ci Lubaŋa otiyo taŋo madoŋo ki i ciŋ Paulo. 12Wa kitambarane nyo boŋŋine me tic yam gikwanyo woko ki bote ka gitero bot lutwo, ci two caŋ woko, ki cen bene a woko ki i kom dano. 13Lujudaya mogo ma lumalgaŋ, ma gin luryem cen, gucako tuco nyiŋ Rwot Yecu i nyim jo ma cen omakogi kun giwaco ni, “Akwoŋowu ki nyiŋ Yecu ma Paulo tito pire-ni.” 14Yam tye Lujudaya mo ajwaka madit ma nyiŋe Cekewa, ma awobene abiro gitimo kit meno. 15Ento cen marac odok iye botgi ni, “Yecu aŋeyo, ki Paulo bene aŋeyo; ento wun aŋagi?” 16Ci laco ma cen marac omako-ni okato i komgi ci obwoyogi woko, oryemogi, ci gumwomme woko ki i ot kun gitye munero ki ret omakogi bene. 17Lok man oŋene bot jo ma gibedo i Epeco ducu, Lujudaya ki Lugrik bene; lworo omakogi ducu, ci giworo nyiŋ Rwot Yecu. 18Ki lwak jo ma koni doŋ guye Yecu gubino kun gituco ci giyeko te tyetgi ducu. 19Ki jo ma yam lujogi gukelo buk tyetgi guguro kacel guwaŋogi woko i nyim lwak ducu. Ka gikwano welgi ci ginoŋo romo lim ryal alip pyerabic kulu. 20Kit meno lok pa Rwot odoŋo omedde ki twero madwoŋ.\nTubo dano ma otimme i Epeco\n21Lucen ka meno otum ci Paulo otamo ki i cwinye me cito i Makedonia ki i Akaya ka ekat kwede i Jerucalem, kun waco ni, “Myero acit anen wa Roma bene.” 22Ci ocwalo lukonnye aryo i Makedonia, Temceo ki Eracto; en kikome odoŋ i Acia pi kare manok.\n23I kare meno atubatuba magwa ocakke i kom Yo pa Kricito. 24Laco mo ma nyiŋe Demetrio latet ryal, yam teto ryal timo kwede cal jok ma dako ma nyiŋe Atemi ci kelo kwede lim madwoŋ bot ludiro tic. 25En ocokogi ogurogi kacel ki jo mukene ma gitiyo kit tic acel-lu, ci owaco botgi ni, “Lutuwa, wun wuŋeyo ni lonyowa a i tic man. 26Doŋ wuneno dok wuwinyo bene ni Paulo man tye ka bito dano, pe i Epeco keken ento oromo i Acia ducu. Tye ka loko jo mapol me lubo kore, kun titogi ni lubaŋa-gu ma gitiyo ki ciŋ pe gin lubaŋa. 27Doŋ gin marac onen, pe i kom ticwa man keken ma gilanyo pire, ento wa ot me woro lubaŋawa madit, Atemi, bene pire doŋ biboto woko, ki deyone bene gibikwanyo woko, en ma dano i lobo Acia ki me lobo ducu giworo-ni.”\n28Ka guwinyo lok man ci gutwarre malo ki kiniga gucako wo matek ni, “Atemi pa jo Epeco dit mada.” 29Kit meno gaŋ iye orubbe woko; gin ducu guriŋo i ka poro tuko kun giywayo Gayo ki Aristako, Lumakedonia ma yam guwoto kacel ki Paulo. 30Paulo onoŋo mito cito ka donyo i dye lwak, ento lupwonnye pe guye. 31Ludito me lobo Acia mogo bene ma gin lureme gucwalo lok bote ni pe otem donyo i ka poro tuko. 32Jo mogo gidaŋŋe mapat ki jo mogo giloko pat, pien lwak mucokke ducu doŋ gukeco woko, pol pa dano bene pe giŋeyo lok ma ogurogi kacel. 33Jo mogo ma i lwak gutamo ni lokke otiko Alegijanda, pien Lujudaya gukete i nyim cokke, ci Alegijanda ojukogi ki ciŋe kun mito pido lok i nyim lwak. 34Ento ka guniaŋ ni en Lujudaya, gucako wo awoya ci gudaŋŋe ki dwan acel pi cawa aryo kulu ni, “Atemi pa Jo Epeco dit mada.”\n35Lacen ladit ma en aye karan me gaŋ ojuko dano ci owaco botgi ni, “Wun jo Epeco, aŋa ma pe ŋeyo ni gaŋ Epeco aye lagwok ot woro Atemi madit, ki got maleŋ ma yam opoto ki i polo-ni? 36Lok man pyem mo pe iye, wun doŋ myero wubed mot, pe wutim gin mo ki kurokuro. 37Wun wukelo jo man ma pe guyako gin mo ki i ot jok, pe bene guyeto lubaŋawa ma dako-ni. 38Ka ce Demetrio ki lutet gitye ki lok adot i kom ŋat mo, lukiko tye, luloyo bene gitye; wek gupidde ki kunnu. 39Ento ka tye lok mukene ma wumito, meno gibityekone i cokke me nino ducu macalo cik tye. 40Pien watwero poto i can pi gin ma otimme tin-ni kun giwacci watimo bwami, pien pe tye tyen lok mo ma watwero nyuto pi kit woo ma otimme tin.” 41Ka otyeko loko lok man, ci oketo cokke woko.


Yocwa 13 ACO85 - I kare ma Yocwa doŋ oti woko, ma mwaka - Bible Search\nYocwa 12 Yocwa 14\nLobo ma odoŋ ma peya giloyo\n1I kare ma Yocwa doŋ oti woko, ma mwaka me ditte doŋ dwoŋ, Rwot owaco bote ni, “In doŋ iti woko ma mwaka me ditti doŋ dwoŋ, ento pud lobo odoŋ mabup ma myero obed mewu. 2Magi aye nyiŋ lobo ma pud gudoŋ: lobo pa jo Pilciti ducu ki berre, ki lobo pa jo Gecur ducu. 3(Lobo meno ducu gikwano ni pa jo Kanaan, cakke wa i Cikor ma i ŋet Ejipt yo tuŋ wokceŋ dok kwede i yo tuŋ acam o wa i waŋ lobo me Ekron; tye i te loc pa rwodi abic pa jo Piliciti, rwodi me Gaja, Acidod, Acikelon, Gat ki Ekron.) Pud odoŋ lobo ducu pa jo Ayi bene 4yo tuŋ acuc; ka doki lobo ducu pa jo Kanaan cakke ki i Me-ara pa jo Cidon cito kwede wa i Apek ma i waŋ lobo pa jo Amor; 5ki lobo pa jo Gebal, ki Lebanon ducu ma tuŋ kunyaŋo, cakke ki i Baal-gad ma i te got Kermon o kwede i yo ma donyo i Kamat. 6-An ki koma abiryemo woko ki i nyim jo Icrael jo ducu ma gibedo i lobo godi, cakke ki i Lebanon o kwede i Micrepot-maim, en aye jo Cidon ducu. In aye ipok lobo-ni bot jo Icrael ki bolo kwir wek obed ginaleyagi, kit ma yam aciki kwede-ni. 7Kombeddi doŋ ipok lobo man obed me aleya pa kaka aboŋwen mudoŋ ki pa nucu kaka pa Manace.”\nLobo ma yam gipoko loka Jordan tug wokceg\n8-Nucu kaka mukene pa jo Manace, kacel ki jo pa Reuben ki jo pa Gad onoŋo doŋ gutyeko gamo ginaleyagi ki i loka Jordan tuŋ wokceŋ, kit macalo Moses latic pa Rwot omiyo botgi, 9cakke ki i Aroer ma tye i dog nota me kulu Amon ki gaŋ ma tye i dye nota-nu, kacel ki abami me Medema o wa i Dibon; 10ki gaŋi ducu pa Cikon kabaka pa jo Amor ma yam obedo ka loc i Kecbon o kwede i waŋ apokki lobo pa jo Ammon; 11ki lobo Gilead bene, ki lobo pa jo Gecur ki jo Maaka, got Kermon ducu, ki lobo Bacan ducu o wa i Caleka; 12ki ker ducu pa Og ma gaŋ kalle yam gubedo Acitarot ki Edrei i lobo Bacan. En kene aye yam odoŋ ki i kin jo Repaim; kabaka aryonu Moses oloyogi, oryemogi woko. 13Ento jo Icrael pe guryemo jo Gecur ki jo Maaka; jo Gecur ki jo Maaka pud gibedo i dye jo Icrael o wa onyoo.\n14-Kaka pa Levi keken aye Moses pe omiyo botgi lobo mo me aleya; gityer ma giwaŋo ki mac bot Rwot Lubaŋa pa Icrael aye gubedo ma ka ginaleyagi, kit ma Rwot yam owaco bote-ni.\nKaka pa Reuben\n15Moses yam omiyo ginaleya bot kaka pa jo pa Reuben muporo dogolagi ducu. 16Pienno waŋ lobogi ocakke ki i Aroer ma tye i dog nota kulu Amon, ki gaŋ ma tye i dye nota-nu, okwako lobo abami ducu ma orabo ŋet Medeba; 17kacel ki Kecbon ki gaŋine ducu ma guryeyo wi abami kunnu, Dibon, Bamot-baal, Bet-baalmeon, 18Jakaj, Kedemot, Mepat, 19Kiriataim, Cibma, Jeret-cakar ma gigero i wi got ma i dye nota, 20Betpeor, pwor got Piciga, ki Bet-jecimot, 21meno aye gaŋi ducu ma gitye i wi abami, ki ker ducu pa Cikon kabaka pa jo Amor ma gaŋ kalle yam tye i Kecbon, ma yam Moses olwenyo kwede oloyo woko, kacel ki ludito pa jo Midian ma gubedo i lobo-nu i te loc pa Cikon; nyiŋgi aye Eyi, Rekem, Jur, Kur ki Reba, 22Balaam wod pa Beor bene, ma Latyet, obedo i kin jo ma jo Icrael gunekogi ki pala lucwan. 23Kulu Jordan obedo waŋ lobo pa jo Reuben. Meno aye obedo ginaleya pa jo pa Reuben ma oporo wel doggolagi, meno aye gaŋigi ki gaŋi matino ma i ŋetgi.\nKaka pa Gad\n24Moses omiyo ginaleya bot jo pa Gad bene muporo wel doggolagi. 25Lobogi obedo Jajer ki gaŋi me lobo Gilead ducu, ki nucu lobo pa jo Ammon o wa i Aroer ma tye i ŋet Raba, yo tuŋ wokceŋ, 26cakke ki i Kecbon cito kwede wa i Ramat-mijpe ki Betonim, dok cakke ki i Makanaim cito kwede i waŋ lobo me Lo-debar, 27kacel ki Bet-aram, Bet-nimra, Cukot ki Japon, gaŋi ma i nota, en aye lobo mudoŋ ki i kom ker pa Cikon kabaka me Kecbon. Waŋ lobogi obedo kulu Jordan cito kwede wa i but nam me Kineret tuŋ acuc, loka Jordan tuŋ wokceŋ. 28Meno aye obedo ginaleya pa jo pa Gad muporo wel doggolagi, meno aye gaŋigi ki gaŋi matino ma i ŋetgi.\nNucu kaka pa Manace\n29Moses omiyo ginaleya bot nucu kaka pa. Manace bene; opoko bot nucu kaka pa Manace muporo wel doggolagi. 30Lobogi ocakke ki i Makanaim, okwako lobo Bacan ducu, en aye ker pa Og kabaka me Bacan ducu liweŋ, ki gaŋi me Jair ducu ma gitye i Bacan, gaŋi pyerabicel, 31ki nucu lobo Gilead, kacel ki Acitarot ki Edrei ma gin aye gaŋ kal pa Og i lobo Bacan. Meno ducu gipoko bot jo pa Makir wod pa Manace, pi nucu kaka pa jo Makir muporo wel doggolagi.\n32Meno aye ginaleya ma yam Moses opoko i lobo aroo me Moab ma loka Jordan tuŋ wokceŋ mukemo Jeriko. 33-Ento ki tun bot jo Levi Moses pe omiyogi ginaleya mo; onoŋo Rwot Lubaŋagi aye obedo ginaleyagi, kit ma yam owaco botgi-ni.


Acakki 43 ACO85 - I kare ma kec doŋ lyet twatwal i - Bible Search\nAcakki 42 Acakki 44\nOmegi Yucepu gudok i Ejipt ki Benjamin\n1I kare ma kec doŋ lyet twatwal i lobo, 2dok kal ma gikelo ki i Ejipt doŋ gucamo otum woko, wongi owaco botgi ni, “Wudok kunnu, wuciwil ki wan cam mo manok.” 3Juda ogamo doge ni, “Dano ca ocikowa matek kun waco ni, ‘Pe wubineno waŋa ka ominwu pe i kinwu.’ 4Ka icwalo ominwa owoto kwedwa, ci wabicito kunnu ka willi cam; 5ento ka pe icwalo en, pe wabicito kunnu, pien dano ca owacowa ni, ‘Pe wubineno waŋa ka ominwu pe i kinwu.’ ” 6Icrael owacci, “Piŋo wutima marac kuman? Piŋo dok wutito ki dano ca ni wutye ki ominwu mukene?” 7Gudok iye ni, “Dano ca openyowa ki lwak peny mapol i komwa ki i kom kakawa, kun waco ni, ‘Wonwu pud tye makwo? Ominwu mukene tye?’ Wan wadok iye i kom gin ma openyo; wan onoŋo watwero ŋeyo niŋniŋ ni en biwacci, ‘Wukel ominwu kany’?” 8Juda owaco bot wonne Icrael ni, “Mi latin i ciŋa, cwale wawot kwede, ci wabia wacito, wek wabed kwo, pe wato, wan kacel ki in ki litinowa bene. 9An abicuŋ pire; ibipenya pire. Ka ce pe abikelo en boti i kare ma adwogo, akete i nyimi, ci wek an aye abed won alii matwal; 10pien ka nene pe wagalle, kono man doŋ wawirre kunnu kiryo.”\n11Ci wongi Icrael dokowaco botgi ni, “Ka doŋ myero obed kumeno ba, doŋ wutim kit man: wuter nyig yadi mogo ma wuyero me lobo-ni i kicaawu, wuter mot ki dano-nu, moo makur manok ki moo kic, odok yat ki murra, nyig otitimo ki yaa. 12Dok wuter lim ma romo culo wil tyen aryo; wutiŋ lim ma nene gidwoko giketo i dog kicaawuni; gwok nyo yam wigi owil awila. 13Wuter ki ominwu, wek wua, wucit dok bot dano-nu; 14ber Lubaŋa Matwero-ducu aye omi kica omak dano-nu i komwu, wek ocwal ominwu mukene ca ki Benjamin. Ka gityeko litinona woko, doŋ gityeka arumo do!” 15Ci gutero mot, ki wel lim ma dodo tyen aryo, kacel ki Benjamin; gua gucito i Ejipt, gucuŋ i nyim Yucepu.\n16Ka Yucepu oneno ni Benjamin tye i kingi, ci owaco bot lakan jamine me ot ni, “Kel jo-nu i ot, ka inek riŋo iyubi, pien gin koni gibicam kweda dyeceŋ.” 17Dano meno otiyo kit ma Yucepu ocike, okelo jo-nu i ot pa Yucepu.\n18Lworo omako omegine ka giterogi i ot pa Yucepu, guwaco ni, “Man pi lok me lim, ma nene gidwoko giketo i dog kicaawa i kare mukwoŋo ca. Mumiyo gikelowa i ot-ti, wek enoŋ lok i komwa, emakwa, wek wadok opiine, ka dok ema lwak kanawa woko.” 19Pi meno gucito bot lakan jami me ot pa Yucepu, guloko kwede ki i doggola, 20guwacce ni, “Laditta, wan wabino kany ka wilo cam i kare mukwoŋo ca; 21ka wao i kabedo ma wabuto iye-ni, wagonyo dog kicaawa, ci wanoŋo lim tye i dog kicaa pa ŋat acel acel ma i kinwa, limwa ducu onoŋo tye ki berre; en watyeko dwogo kwedeni, 22ka dok wabino ki lim me wilo cam. Pe waŋeyo ŋat ma oketolimwa i kicaawa.” 23En ogamo ni, “Wuywe ma cwinywu opye mot, pe lworo omakwu. Lubaŋa ma Lubaŋa pa wonwu en aye gwok nyo okano ki wun lim i kicaawu; an mera agamo limwu.” Ci ocito okelo Cimeon botgi. 24Dano meno oterogi i ot pa Yucepu, omiyogi pii me lwoko tyengi, ka dok omiyo cam ki kanagi. 25Guyubo motgi me atyera bot Yucepu ka bidwogo i dyeceŋ, pien guwinyo ni gibicam kunnu.\n26Ka Yucepu odwogo paco, gutero motgi bote i ot, guryebbe piny i nyime. 27Openyogi ka gitye maber, kun waco ni, “Wonwu tye maber, ladit mo muti ma nene wuloko pire-ni pud tye makwo?” 28Gugamo ni, “Laticci ma wonwa tye maber, pud tye makwo.” Gukulo wigi piny, guryebbe i nyime. 29Ka otiŋo waŋe malo ci oneno ominne Benjamin, latin pa minne, owacci, “Man aye ominwu matidi-ni bo, ma nene wutitta pire-ni? Lubaŋa omini gum, latinna!” 30Yucepu okato woko oyot, pien onoŋo cwinye pukke pi ominne, ocito oyenyo ka ma myero ekok iye. Ci odonyo ka koko i kicikane. 31Ka olwoko waŋe, ci okatti woko kun diyo cwinye, owacci, “Doŋ gitok cam.” 32Gitoko camme kene pat, ki megi bene pat, ki pa Luejipt ma yam gicamo kwedgi bene pat kakengi, pien Luejipt pe gicamo kacel ki jo Ibru, bedo me kwer ki bot Luejipt. 33Gubedo piny i nyime, latin kayo macalo dit me anywalline tye kwede ki latin matidine kit macalo por me tidine tye kwede; ci gucako bedo ka nenne kekengi kun giuro. 34Gipoko botgi cam kun gitoko a ki i meja pa Yucepu, ento pa Benjamin gipoko mere ododo pa omegine tyen abic kulu. Kit meno gimato, gibedo kwede ki yomcwiny.


2 Tekwaro 20 ACO85 - Lacen jo Moab ki jo Ammon ki jo - Bible Search\n2 Tekwaro 19 2 Tekwaro 21\n2 Tekwaro 20\nYekocapat oloyo jo Moab ki jo Ammon\n1Lacen jo Moab ki jo Ammon ki jo mogo me Meun gubino ka lweny i kom Yekocapat. 2Jo mogo gucito gutito bot Yekocapat ni, “Mony madwoŋ tye ka bino ka lweny i komi ma gia ki i Edom, gua ki loka nam; nen, doŋ gitye wa i Kajajon-tamar” (en aye En-gedi). 3Lworo ocako mako Yekocapat, en kikome ocako yenyo kony ki bot Rwot cut, ka dok ociko pi ri kec oromo i lobo Juda ducu. 4Ci jo Juda gucokke kacel pi yenyo kony ki bot Rwot; dano ma gua ki i gaŋi ducu me Juda gucito ka yenyo kony ki bot Rwot.\n5Yekocapat oa malo ocuŋ i nyim jo Juda ki jo Jerucalem ma gucokke, ocuŋ i ot pa Rwot, ki i nyim dyekal manyen, 6olego ni, “Ai Rwot, Lubaŋa pa kwariwa, in aye pe Lubaŋa ma i polo-ni? Pe in aye iloyo lwak ker ducu ma i lwak rok-ki ducu? Tek ki twero tye i ciŋi, pienno pe tye ŋatti mo ma twero cuŋ i nyimi. 7-Pe in aye Lubaŋawa, ma oryemo jo ma i lobo-ni ki i nyim joni jo Icrael, ci omiyo bot likwayo pa Abraim laremi matwal-li? 8Ka gubedo iye, ci gugero piri kabedo maleŋ pi nyiŋi, kun giwacci, 9‘Ka gin mo marac opoto i komwa, macalo lweny nyo lok ma iŋolo i komwa, nyo two gemo, nyo kec, ci wan wabicuŋ i nyim ot man, pien nyiŋi tye i ot man, ci wabikok boti pi aroma can wa i nyimi; in ibiwinyo ci ilarowa.’ 10-Doŋ inen jo Ammon, jo Moab, ki jo Lugot Ceir, ma yam in pe iye Icrael omonyogi i kare ma gua ki i lobo Ejipt, ma yam gubwoto odoŋ ma pe gijwerogi woko-ni. 11Nen ka doŋ giculowa waŋe ki bino ka ryemowa woko ki i loboni ma wacamo ma yam imiyowa me bedo ginaleyawa. 12Ai Lubaŋawa in pe ibinologi kop? Pien wan pe watye ki tek me lweny i kom mony man madwoŋ ma gubino ka lweny i komwa-ni. Pe waŋeyo gin ma watiyo, ento waketo waŋwa i komi.”\n13I kare-nu onoŋo jo Juda gucuŋ i nyim Rwot, ki jo ma gikwo i komgi, mongi ki litinogi. 14Cwiny Rwot obino opoto i kom Jakajiel wod pa Jekaria, wod pa Benaya, wod pa Jeyel, wod pa Matania, ma Lalevi ma jo pa Acap; onoŋo en tye i dye cokke. 15-En owaco ni, “Wuwiny, wun jo Juda ki jo Jerucalem, ki in kabaka Yekocapat: Rwot owaco botwu kuman ni, ‘Pe wulwor, dok bene cwinywu pe opoti pi kom lwak man madwoŋ-ŋi; pien lweny man pe mewu ento pa Lubaŋa gire. 16Diki wucit ka lweny i komgi; nen, gibibino kun giwok ki i wi cere me Jij; wubinoŋogi wa ka ma nota ogik iye, yo tuŋ wokceŋ me tim Jeruel. 17-Lweny man pe wun aye wubilwenyo, wun wubed i kabedowu, wucuŋ iye mot, wek wunen kit ma Rwot bilarowu kwede tin, wun jo Juda ki Jerucalem.’ Pe wulwor, pe cwinywu opoti, diki wucit ka lweny i komgi, Rwot bibedo kwedwu.”\n18Yekocapat okulo wiye oluŋo waŋe piny i ŋom, ci jo Juda ducu ki jo Jerucalem guryebbe piny i nyim Rwot, kun giworo Rwot. 19Lacen Lulevi ma jo pa Kokat ki jo pa Kora, gucuŋ ka pako Rwot. Lubaŋa pa Icrael, ki dwangi maloŋo.\n20Gua malo odiko con ci gucito i tim Tekoa. I kare ma gicito, Yekocapat ocuŋ ci owacci, “Wuwiny an, wun jo Juda kacel ki wun jo ducu ma wubedo i Jerucalem! Wuye Rwot Lubaŋawu, ci wubicuŋ matek; wuyelok pa lunebine, ci wubiloyo.” 21Ka otyeko noŋo tam ki bot lwak, ocako yero jo ma myero gubed ka wer bot Rwot kun gipake ma guruko bone maleŋ kun gitelo kwede nyim mony, ma giwero kuman ni,\n“Wumi pwoc bot Rwot,\npien mar mere ma pe lokke bedo nakanaka.”\n22Ka gucako wer ki pwoc, Rwot oketo mony ma gubuto pi kuro lweny ki jo Ammon, ki jo Moab, ki jo got Ceir, ma gubino i kom Juda-ni, ci giloyogi woko. 23Pien jo Ammon ki jo Moab gubino ka lweny i kom jo ma gibedo i lobo godi me Ceir, gujwerogi woko liweŋ. I kare ma lweny tum i kom jo ma gibedo i Ceir, gin bene gucako nekke kekengi.\n24Ka jo Juda gua malo guito wa i wi lubele ma yo tuŋ tim, ka guneno tuŋ bot lwak mony-nyi, guneno lwak kom dano muto ka guradde piny; acel mo pe obwot. 25Ka Yekocapat ki lwakke gucito ka yako jamigi, ci gunoŋo dyaŋ i mapol, ki jami ki boŋŋi ki jami me wel-gu, ma gubedo ka yako ne me bedo megi nio ka tiŋone oloyogi. Gubedo ka yako jami pi nino adek, ento jami obedo dwoŋ mukato kare. 26I nino me aŋwenne gucokke i nota Beraka, pien gubedo ka pwoyo Rwot ki kenyo; mumiyo nyiŋ kabedo meno gilwoŋo ni nota Beraka nio wa onyoo. 27Dano gudok cen, jo Juda ducu ki jo Jerucalem kun Yekocapat telo wigi; gudok cen i Jerucalem ki nyatte, pien Rwot omiyo gubedo ki nyatte pi loyo lumerokgi. 28Gubino i Jerucalem ki nanagi ki opuk ki obute wa i ot pa Rwot. 29Lubaŋa omiyo lworo omako ker ducu ma i lobo mapatpat i kare ma guwinyo ni Rwot obedo ka lweny ki lumerok pa jo Icrael. 30Kit meno ker pa Yekocapat obedo mupye mot, pien Lubaŋa omiye yweyo i kabedo ma orumo ŋete ducu.\nLoc pa Yekocapat\n(1 Luker 22.41-50)\n31Kit meno Yekocapat oloyo lobo Juda. Yekocapat ocamo ker ma mwaka me ditte pyeradek wiye abic, ci obedo, ka loc i Jerucalem pi mwaka pyeraryo wiye abic. Nyiŋ minne Ajuba ma nya pa Cilki. 32En obedo ka lubo k it pa wonne Aca ducu; pe olokke oweko lubo kore; en obedo ka tiyo gin ma nen atir i wan Rwot. 33Ento wan jogi ma i wi godi pe gimuko woko; lwak ducu onoŋo pud peya guketo cwinygi i kom Lubaŋa pa kwarigi.\n34Lok kom Yekocapat mudoŋŋe ducu, nia i acakkine nio i agikkine, gityeko coyo i lok me tekwaro pa Ye ko wod pa Kanani, ma gicoyo i buk pa Luker me Icrael.\n35Lacen Yekocapat kabaka me Juda oribbe gin ki Akajia kabaka me Icrael, ma yam obedo ka tiyo bal maraco. 36Oribbe kwede pi payo mel mapol me cito i Tarcic; gubedo ka payo mel i Ejion-geber. 37Eliejer wod pa. Dodayaku me Mareca otito lok ma kemo Yekocapat, kun wacci, “Rwot bijwero gin ma wutiyo-ni woko, pien ityeko ribbe ki Akajia.” Ci mel ducu gutur woko, pe gucito i Tarcic.


2 Camuel 13 ACO85 - Abcalom onoŋo tye ki laminne - Bible Search\n2 Camuel 12 2 Camuel 14\n2 Camuel 13\nAmnon gin ki Tamar\n1Abcalom onoŋo tye ki laminne mamwonya twatwal ma nyiŋe Tamar. Ci Amnon wod pa Daudi ocako maro nyako-nu. 2Amnon obedo ki miti madwoŋ i kome; pi paro lamininne Tamar ocako kelle two. Onoŋo Tamar pud latin nyako ma peya oŋeyo laco dok Amnon oneno ni pe etwero noŋo kare me bedo kwede. 3Ento Amnon onoŋo tye ki lareme mo ma nyiŋe Jonadab, wod pa Cimea ma omin Daudi. Jonadab aye dano mo maryek twatwal. 4Openyo Amnon ni, “Wod pa kabaka, gin aŋo mono ma jonyo in jwijwi-ni? Pe ititta lokke ce?” Amnon ogamo ni, “An amaro Tamar ma lamiŋ omera Abcalom.” 5Jonadab owaco bote ni, “But piny i wi kitandani, ipor two. Ka woru Daudi obino ka limo twoni, ci iwacce ni, ‘Wek lamera Tamar aye obin omiya cam ka wek acam, kun en yubo ki i nyima, ma aneno, ka dok acamo ki i ciŋe.’ ” 6Kit meno Amnon oyako buto piny kun poro two. Ka kabaka obino ka limo two, ci Amnon olego kabaka kun wacci, “Alegi iwek lamera Tamar aye obin oted capat mogo aryo ki i nyima, ka wek acam ki i ciŋe.”\n7Daudi ocwalo lok paco bot Tamar kun wacci, “Cit i ot pa omeru Amnon, wek iciyubbe cam kunnu.” 8Mumiyo Tamar ocito wa i ot ca ominne Amnon, ci otedo capat ki i nyime. Ka capat ocek, 9ci otiŋo otako woko, oloko capat ocibo i nyim Amnon wek ocam. Ento Amnon okwero camo. O wacci, “Gicwal dano ducu woko cen ki i nyima.” Kit meno dano ducu gucito gua woko ki i nyime. 10Ka Amnon dok owaco bot Tamar ni, “Kel cam wa i tyelo bota kany, wek acak camone ki i ciŋi.” Tamar otero capat ma otedo-nii tyelo bot ominne Amnon. 11Ento ka Tamar okelo cam ka ma cok kwede wekocam, ci oa malo opoto i kome kun wacce ni, “Bin wek ibut kwede, lamera.” 12Tamar oagmo ni, “Pe kumeno, omera, pe imaka tektek, pien kit tim macalo ma peya onen i Icrael kulu. Pe itim tim me miŋo kit man. 13Ci an mono, abitero lakit lewic-ci wa kwene? In bene ibibedo ŋat mutimo tim me kipyeda i Icrael kulu. Alegi ni, ipeny kabaka; en pe bikwero i koma.” 14Ento Amnon pe owinyo lokke; dok obedo ki tek makato nyako-nu, ci omake ki tek, obedo kwede.\n15Lacen Amnon ocako kwero Tamar ki kwer madit twatwal; dok kweroen obedo madit makato mar ma yam omare kwede. Amnon owacce ni, “Doŋ ikat woko iciti.” 16Ento Tamar owacce ni, “Pe kumeno, omera. Cwala woko tektek aye dok rac makato tim kipyeda ma doŋ itimo i koma-ni.” Amnon pe omedo ki winyo lokke. 17Olwoŋo awobi ma tiyo bote, owacce ni, “Cwal dako-ni woko ki i nyima, ci irwak lalor doggola iceg woko ki i yo ŋeye.” 18Onoŋo Tamar oruko boŋo gomci mabor ki bade bene boco, pien meno aye kit ruk pa anyira pa kabaka ma peya giŋeyo co. Latic pa Amnon ocwalo Tamar woko, oloro doggola ocego woko ki i yo ŋeye. 19Tamar ocako onyo buru i wiye, la oyeco gomci ma oruko-ni, okwako wiye ki ciŋe, ocito kwede kun kok matek.\n20Abcalom openya laminne ni, “Omeru Amnon obedo kwedi co? Kombeddii doŋ iliŋ mot, lamera.” En obedo Abcalom ki cwercwiny madwoŋ kun bedo kene.\n21Ka kabaka Daudi owinyo lok meno ducu, obedo ki kiniga madwoŋ. 22Abcalom pe omedo ki loko lok mo bot Amnon maber nyo marac, ento cwinye okwero Amnon matek pi mako laminne ki tek.\nAbcalom oculo kwor pa Tamar ci oriŋo woko\n23Ka doŋ mwaka okato aryo, Abcalom obedo ki lunyar yer romine i Baalkajor ma cok ki Epraim, ci olwoŋo awobe pa kabaka ducu me bino iye. 24Ocito wa bot kabaka owacce ni, “Nen, atye ki lunyar yer romina, Alego in kabaka ki Tuticci wubin wucit iye kacel kweda.”. 25Ento kabaka owaco bot Abcalom ni, “Pe ku meno, latinna, pe iwek wan ducu wacit kunnu, miyo wacikelli peko.” Abcalom odiye ki tek, ento pe oye cito kunnu, olamme gum keken. 26Abcalom dok owacci, “Ka doŋ pe icito, alegi iwek Amnon ma omera aye ocit kwedwa.” Kabaka ogamo ni, “Piŋo imito ni en bene ocit kwedwu?” 27Ento Abcalom odiye ki tek, mumiyo lacen oweko Amnon ocito kwede, ki awobe pa kabaka ducu.\n28Abcalom ociko luticce ni. “Wunen maber ka doŋ cwiny., Amnon edoko yom ki koŋo vino. Ka ce doŋ awacciwu ni ‘Wucob Amnon,’ ci doŋ wuneke woko. Pe wulwor iye gin mo, pien an aye acikowu. Wubed ma cwinywu nwaŋ, Wubed twoni lweny matego.” 29Lutic pa Abcalom guneko Amnon kit ma ocikogi kwede, Awobe pa kabaka mukene ducu gutwarre malo ki ŋwec, ci ŋat acel acel opye i wi kanane oriŋo kwede woko.\n30Lok okwoŋo o bot Daudi ma pud peya guo paco ni, “Abcalom oneko awobe pa kabaka woko ducu liweŋ, ma cel mo pe obwot.” 31Kabaka oa malo, ocako yeco boŋŋine woko pi cwercwiny, obuto piny i nom. Lutticce ma gucuŋ ka ŋete bene guyeco boŋŋigi woko. 32Ento Jonadab wod pa Cimea omin Daudi, owacci, “Laditta, pe ibed ka tamo ni gineko litino awobeni woko ducu. Amnon kene aye gineko. Gineko pi cik pa Abcalom, pien omoko lok man i cwinye cakke ki i kare ma Amnon omako iye laminne Tamar tektek-ki. 33Kombeddi, rwoda kabaka, pe ibed ka tamo ni awobeni ducu doŋ guto woko; Amnon kene aye oto.”\n34Abcalom oriŋo woko. Ci awobi ma kuro piny otiŋo waŋe oneno piny, ci nen, lwak dano gibino ki i yo ma a ki i Koronaim kun girabo ŋet got. 35Jonadab dok owaco bot kabaka ni, “Doŋ inen ba, litino awobeni doŋ gitye ka bino kit macalo awacci-ni. Lokka doŋ ocobo kakare.” 36Ka doŋ otyeko waco lokke, ki i ŋeye cut, awobe pa kabaka gutuc paco. Gucako daŋŋe ki koko, ci kabaka bene wa ki luticce ducu gukok matek twatwal.\n37-Ento Abcalom oriŋo woko, ocito bot Talmai wod pa Amikud, kabaka me Gecur. Daudi obedo ka koko pi wode pi nino mapo!. 38Kit meno Abcalom oriŋo ocito i Gecur, obedo kunnu mwaka adek. 39Lacen ka cwiny kabaka doŋ okwe pi to pa Amnon, cwinye ocako pido pi Abcalom.


Ejekiel 1 ACO85 - I nino dwe abic me dwe me aŋwen i - Bible Search\nKoko 5 Ejekiel 2\nGinanyuta me komker pa Lubaŋa\n1-I nino dwe abic me dwe me aŋwen i mwaka pyeradek noŋo, onoŋo atye abedo kacel ki Lujudaya ma gin opii i ŋet kulu Kebar i lobo Babilon, Ci aneno polo oyabbe, cut atugi neno Lubaŋa i ginanyuta. 2-Man otimme i nino dwe abic i mwaka me abicce cakke ma gitero kabaka Yekoyakin kwede i opii. 3I kare ma atye i lobo pa jo Kaldaya i ŋet kulu Kebar, an Ejekiel wod pa ajwaka Buji, awinyo ka Rwot loko kweda dok awinyo ka Rwot oketo ciŋe i koma.\n4I kare ma aneno piny, ci aneno yamo ma kodo mager oa ki i lobo ma tye yo tuŋ acam, kacel ki pol madit ma onoŋo lutkot tye ka wil ki iye, kun mac bedo ka lyel teretere. I dye mac onoŋo tye iye gin ma ryeny macalo mola. 5-Doŋ i dye mac man aneno gin mo ma nen calo lee makwo aŋwen. Gubedo calo dano, 6ento ŋat acel acel onoŋo waŋe tye aŋwen, dok bene ŋat acel acel bwome onoŋo tye aŋwen. 7Tyengi ocuŋ atir, ki dye tyengi onoŋo nen calo dye tyen oboŋ wod dyaŋ, ma giryeny calo mola ma gijwayo maleŋ. 8I te bwomgi aŋwen-ni onoŋo tye iye ciŋ aŋwen macalo ciŋ dano, Doŋ gin lee aŋwen-ni onoŋo yam waŋgi ki bwomgi tye kit man: 9bwomgi okubbe ogudo lawotgi, kun ŋat acel acel cito ma okemo nyime atir, giwoto ma kun pe gilokke ka mo. 10-Kit macalo waŋgi nen kwede, lee acel acel onoŋo waŋe tye aŋwen mapatpat: ki tuŋ i nyime waŋe nen calo waŋ dano; ki yo tuŋ lacuc waŋe nen calo waŋ labwor, ki yo tuŋ lacam waŋe nen calo waŋ twon, doŋ ki yo tuŋ i ŋeye waŋe nen calo waŋ ocur. 11Waŋgi yam obedo kit meno. Lee acel acel bwome aryo onoŋo oyarre dok otiŋŋe malo kun ogudo wi bwom lee lawote mukene ma cok kwede, ki bwomgi aryo mukene oumo komgi woko. 12Lee acel acel woto kemo nyime atir; ka ma cwinygi onoŋo mito ni gucit iye, giwoto ma kun pe gilokke ka mo. 13I kin lee makwo-ni onoŋo yam tye iye gin ma lyel calo miri mac, ma obedo calo mac ma wirre i kin lee makwo, macce onoŋo lyel maleŋ, ki lutkot bene owil ki i mac kunnu. 14Lee magi bene onoŋo gitye ka wirre gidok tuŋŋi ki tuŋŋi calo mil pa lutkot.\n15-I kare ma aneno lee magi aŋwen, aneno lawala aŋwen ma gudo ŋom, lawala acel acel ocuŋ i ŋet lee acel acel bene. 16Lawala acel acel onoŋo ryeny calo kidi me wel, ci gin lawala aŋwen-ni ducu ginen maromrom, Kit ma gitiyogi kwede nen calo lawala acel acel girwako odonyo i i lawala mukene. 17Ka doŋ gucako wot, gucito ma gukemo yo aŋwen mapatpat ma kun pe gilokke ka mo. 18-Gin Lawala magi aŋwen-ni yam doggi tye, cili bene onoŋo tye i komgi, kun waŋ mapol orumo doggi woko ducu litit. 19Ka inen lee makwoni giwoto gicito anyim, ci lawala magi bene giwoto kacel kwedgi, ka ce inen lee gua malo ki i ŋom, ci lawala bene gitiŋŋe kwede malo. 20Ka ma cwiny mito ni gucit iye, gin bene gicito iye, ci lawala bene gitiŋŋe malo gicito kacel kwedgi; pien onoŋo cwiny lee aŋwen-ni tye i i lawala ducu. 21Ka lee tye ka wot, nyo ka gucuŋ woko, dok ka gua malo, ci lawala aŋwen-ni bene gitimo kit meno, pien cwiny lee-gu tye i igi ma miyo gitimo kumeno.\n22-Ki malo ka wi lee magi makwo-ni onoŋo giriyo iye gin mo ma nen calo pete me polo, ma ryeny aryenya calo pee, kun opette lamalo ka wigi. 23I te pete meno onoŋo guyaro iye bwomgi, kun bwomgi acel acel gukemme ki luwotgi; ki lee acel acel onoŋo tye ki bwome aryo me umo kome woko. 24-Awinyo bwomgi ka ŋuro i kare ma gitye ka tuk, bwomgi mor calo mor pa pii ma corre, macalo mor pa Won Twer Ducu, ki dok macalo woo madwoŋ pa dwan jo me mony madit; ka gucuŋ mot, ci giumo bwomgi woko. 25Ci dwan owinnye kun oa ki malo i ne pete ma orine malo ka wigi-ni; i kare ma onoŋo gucuŋ mot, guumo bwomgi woko.\n26-Malo i wi pete ma tye ka wigi-ni onoŋo tye iye gin mo calo komker, ma nen calo got capir ma bulu; doŋ gin ma neno calo dano obedo i wi komker meno. 27-Gin meno mubedo calo dano-ni onoŋo tye ka ryeny calo mola ocakke ki i pyere odok kwede malo, ma nen calo mac ma omoko orumo kome woko ducu; cakke ki i tuŋ pyere dok kwede piny, onoŋo nen calo mac, mac bene onoŋo tye ka lyel orume woko dyere. 28Nen calo danyu ma nen i kom pol ka i nino me kot, mac ma yam obedo ka lyel ma orume dyere-ni bene obedo kit meno.\nMeno aye kit ma yam cal me deyo pa Rwot nen kwede. I kare ma aneno ci atugi poto woko piny aryeba ic, cutcut awinyo dwan ŋat mo ma tye ka lok.


1 Camuel 10 ACO85 - Ci Camuel okwanyo kicere me moo, - Bible Search\n1 Camuel 9 1 Camuel 11\n1 Camuel 10\n1Ci Camuel okwanyo kicere me moo, oonyo i wi Caulo, amate kun noto leme ci owacci, “Rwot doŋ oonyo moo i komi wek ibed laker ma loyo lwakke jo Icrael. In ibiloyo lwak pa Rwot, ci ibilarogi ki i ciŋ lumerokgi ma gurumogi-ni. Man aye bibedo gin ma nyuto bati ni Rwot doŋ owiri me bedo laker ma loyo gipinnye: 2Ka ibia wako ki bata tin, ci ibirwatte ki co aryo i ŋet lyel pa Lakeri ma i Jelja, i lobo Benjamin, Gibiwaco bati ni, ni, ‘Kana ma ibedo ka yenyogi-ni doŋ ginoŋogi, dok kombeddi cwiny woru doŋ aa wako ki i kom kana, doŋ tye ka paro piwu kun baka doge ni, “Atim gin aŋo pi woda-ni?” ’ 3Dok ibimedde ka wot anyim ka laki kenya, ci ibio i te kworo me. Tabor; ci co adek ma gicito i Betel bot Lubaŋa gibirwatte kwedi kunnu, kun ŋat acel otiŋo litino dyegi adek, ŋat acel otiŋo mugati adek, ŋat acel otiŋo opiru koŋo vino. 4Gin gibimoti, ci gibimini mugati aryo, in ibigamo, ki i ciŋgi. 5Ka lacen ibio i Gibea-eloim, ka ma cel gogo mony pa jo Piliciti tye iye-ni, Ka ibidonyo i gaŋ kunnu, ibirwatte ki lwak lunebi ma gibino gilor piny kun gia ki i kabedo me woro Lubaŋa ma i wi got, ma gitye ki dano ma gigoyo naŋa ki ajaa ki nyamulere ki opuk ma gitelo kwede nyimgi, kun lunebi giwoto ki tito lok pa Lubaŋa. 6Ci Cwiny pa Rwot bibino i komi ki tek, ci ibicako tito lok pa Lubaŋa kacel kwedgi, ci ibilokke idoko dano mapat. 7Ka lanyut meno ducu doŋ otimme i komi ci doŋ icak timo gin ma ciŋi orwatte kwede, pien noŋo Lubaŋa tye kwedi. 8In icit ikwoŋ nyima i Gilgal; nen, abibino bati ka tyero gitum awaŋa ki gityer lakwecwiny Ibikuro nino abiro nio ka abio bati ka nyu to bati gin ma myero iti.”\n9Ka Caulo oloko ŋeye pi weka Camuel, Lubaŋa omine kit cwiny mapat; ci lanyut meno gutimme ducu i nino meno. 10Ka guo i Gibea, ci nen, lwak lunebi gurwatte kwede; ci Cwiny pa Lubaŋa obino i kome ki tek, ci ocako tito lok pa Lubaŋa i kingi. 11Ka jo ma yam gineye guneno kit ma en tito kwede lok pa Lubaŋa kacel ki lunebi, ci dano gucako lok kekengi ni, “Gin aŋo ma opoto i kom wod pa Kic? Caulo bene doŋ tye i kin lunebi?” 12-Ci dano mo me kunnu ogamo ni, “Onoŋo wongi kono aŋa?” Mumiyo odoko carolok abola ni, “Caulo bene doŋ tye i kin lunebi?” 13Ka doŋ otyeko tito lok pa Lubaŋa ci ocito i kabedo me woro Lubaŋa ma i wi got.\n14Omin won Caulo openyo en ki laticce ni, “Onoŋo wucito wa kwene?” Ci ogamo ni, “Wacito ka yenyo kana; ka waneno ni pe gibinoŋŋe, ci wacito wa bot Camuel.” 15Ci omin won Caulo dok owacci, “Koŋ itit bota gin ma Camuel owaco boti mono.” 16Ci Caulo owaco bot omin wonne-ni ni, “Otito botwa atir ni kana doŋ ginoŋo.” Ento pe otito lok me camo ker ma onoŋo Camuel oloko bote-ni.\nKwir okwanyo Caulo me bedo kabaka\n17I kare-nu Camuel olwoŋo lwak ocokke kacel bot Rwot i Mijpa. 18Ka owaco bot jo Icrael ni, “Rwot Lubaŋa pa Icrael owaco kit man ni, ‘Yam akwanyo jo Icrael ki i Ejipt, alarowu ki i ciŋ jo Ejipt ki i ciŋ Luker ducu ma gubedo ka unowu.’ 19Ento tin wutyeko kwero Lubaŋawu wo ko ma bedo ka larowu ki i can ki ayelawu ducu, ci doŋ wuwacci, ‘Pe kumeno; ento imiwa kabaka ma biloyowa.’ Doŋ wubin wucuŋ i nyim Rwot kun wurye kaka ki kaka ki doggola ki doggola.”\n20Camuel okelo kaka ma i Icrael ducu cok, ci kwir okwanyo kaka pa Benjamin. 21Okelo kaka pa Benjamin cok doggola ki doggola, ci kwir okwanyo doggola pa jo Matri. Ka lacen doŋ okelo doggola pa jo Matri cok ki acel acel, ci kwir okwanyo Caulo wod pa Kic, Ento ka gibedo ka yenye, pe ginoŋo kome. 22Mumiyo gucito, gupenyo dog Rwot doki ni, “Dano-nu tika obino kany?” Ci Rwot ogamo ni, “Nen, tye okanne i kin jami.” 23Guriŋo gucito, guomo en ki kunnu, Ka ocuŋ i dye lwak, nen, odoŋo mabor makato dano ducu, cakke ki i wi gwoke dok kwede malo. 24Ci Camuel owaco bot lwak ducu ni, “Doŋ wuneno ŋat ma Rwot oyero-ni? Pe tye ŋatti mo i kin wun lwak ducu ma cal kwede.” Ci lwak ducu gudaŋŋe ki woo ni, “Kabaka obed kwo nakanaka!”\n25Camuel dok otito bot lwak kit cik ma myero me aluba ka kaba ka biloyogi; ci ocoyogi i buk, ka opyelo i nyim Rwot, Lacen Camuel ocwalo lwak woko ducu, wek ŋat acel acel odok i pacone. 26Caulo bene odok i pacone i Gibea.\nJo mo go ma twoni oteka bene gucito kwede, gin jo ma Lubaŋa ogudo cwinygi. 27Ento jo mogo ma kitgi obedo atata guwacci, “Dano-ni bilarowa niŋniŋ?” Gubedo ka caye, pe gumedo ki tero mot mo bote.


Wel 34 ACO85 - Rwot owaco bot Moses ni, “Cik jo Icrael - Bible Search\nWel 33 Wel 35\nWaŋ apokki me lobo Kanaan\n1Rwot owaco bot Moses ni, 2“Cik jo Icrael kun iwaco botgi ni, Ka wudonyo i lobo Kanaan, ma en aye lobo ma gibimiyowu obed mewu me aleyawu, waŋ apokki me lobowu bibedo k it man: 3Wan lobowu yo tuŋ acuc bicakke i tim me Jin ci rabo ŋet lobo Edom. Bia ki tuŋ agikki nam me Kado ma tuŋ wokceŋ, 4ka doŋ bilokke dok tuŋ acuc ka ma giito iye malo i Akrabim, ka dok kato kwede wa i Jin, ki agikkine bibedo i ŋet Kadec-barnea yo tuŋ acuc, Ka dok bicito medde kwede nio wa i Kajar-adar, ka kato cito kwede i Ajimon. 5Ka waŋ lobo cako lokke ki i Ajimon cito wa i nota ora me Ejipt; ci wane bigik i dog nam.\n6“Waŋ lobo ma yo tuŋ potoceŋ bibedo Nam Madit; dog namme bibedo waŋ lobowu ma yo tuŋ potoceŋ.\n7“Man aye bibedo waŋ lobowu ma yo tuŋ acam: bia ki i Nam Madit ci bicito atir o wa i kom got Kor. 8Nia ki i kom got Kor bicito atir wa i yo ma donyo i Kamat, ci cito wa i Jedad; 9ka dok bimedde cito wa i Jipron, ka bigik i Kajar-enan, Man aye bibedo waŋ lobowu ma yo tuŋ acam.\n10“Waŋ lobowu ma yo tuŋ wokceŋ bicakke ki i Kajar-enan cito atir o wa i Cepam. 11Ka waŋ lobo bilor dok tuŋ piny nia ki i Cepam o kwede wa i Ribla ma i ŋet Ain yo tuŋ wokceŋ. Ka dok bilor piny cito o kwede i kor got me nam me Kineret yo tuŋ wokceŋ. 12Ka dok bilor piny wa i Jordan, ka bigik i nam me Kado, Meno aye bibedo lobowu, ki waŋ apokkine ma orumo ducu.”\n13-Moses dok ociko jo Icrael kun waco ni, “Man aye lobo ma wubileyo kun gipoko ki bolo kwir, ma yam Rwot ociko ni gimi bot kakawu aboŋwen ki nucu; 14pien kaka pa Reuben ki kaka pa Gad gutyeko gamo ginaleyagi kun lubo dog odi pa kwarogi, kacel ki nucu kaka pa Manace bene. 15Gutyeko gamo lobogi loka Jordan mukemo Jeriko, yo tuŋ wokceŋ, ka ma ceŋ tuc ki iye-ni.”\n16Rwot owaco bot Moses ni, 17“Man aye nyiŋ dano ma gibipoko botwu lobo me ginaleyawu: ajwaka Eleajar ki Yocwa wod pa Nun. 18Dok wubikwanyo latel wic acel ki i kaka acel acel wek gupok lobo me aleyawu. 19Magi aye nyiŋ lutel; pi kaka pa Juda, Kaleb wod pa Jepune. 20Pi kaka pa Cimeon, Cemuel wod pa Amikud. 21Pi kaka pa Benjamin, Elidad wod pa Kicion. 22Pi kaka pa Dan, Buki wod pa Jogli. 23Pi likwayo pa Yucepu, pi kaka pa Manace, Kaniel wod pa Epod; 24ki i kaka pa Epraim, Kemuel wod pa Ciptan. 25Pi kaka pa Jabulon, Elijapan wod pa Pamak. 26Pi kaka pa Icakar, Paltiel wod pa Ajan. 27Pi kaka pa Acer, Akiud wod pa Celomi. 28Pi kaka pa Naputali, Pedael wod pa Amikud. 29Magi aye dano ma Rwot ociko ni gupok lobo me aleya pa jo Icrael ki i lobo Kanaan.”


Ka Peko Opoto | Jo me Ot ma Cwinygi Yom\nBUTE ME 8\nKa Peko Opoto\n“Wubed ki yomcwiny pi man, kadi bed . . . cwinywu twero cwer pi kare manoknok mo pi kit ma gitye ka omo ki cwinywu i yo mapatpat.”—1 Petero 1:6\nKadi bed wutemme ki tekwu ducu me bedo ki yomcwiny i otwu, ariya twero ngolle ma balo yomcwiny meno woko. (Latitlok 9:11) Lubanga miyo botwa kony i yo me mar ka wakemme ki peko. Ka ilubo tira me Ginacoya magi, ci in kacel ki jo me odi wubicung matek, kadi bed wukemme ki gin marac.\n1JENGE I KOM JEHOVAH\nGIN MA BAIBUL WACO: “Wuket parwu ducu i kome, pien en tamo piwu.” (1 Petero 5:7) Wi myero opo ni pe omyero wakok i kom Lubanga pi pekkiwa. (Yakobo 1:13) Ka inyikke cok bote, en bikonyi i yo ma pud dong ber loyo. (Icaya 41:10) “Wuyab cwinywu woko ducu bote.”—Jabuli 62:8.\nIbinongo kwe cwiny bene ka ikwano Baibulli nino ducu. Macalo adwogine,wubiniang kit ma Jehovah “kweyo cwinywa i can ducu ma walimo.” (2 Jo Korint 1:3, 4; Jo Roma 15:4) En ocikke me mini “kuc pa Lubanga ma kato ngec pa jo ducu.”—Jo Pilipi 4:6, 7, 13.\nLeg bot Jehovah wek omini cwiny ma opye mot ki tam matir\nNiang yo ducu ma tye dok iyer mupore piwu\n2 GWOK KOMI DOK IGWOK JO ME ODI BENE\nGIN MA BAIBUL WACO: “Tam pa ngat ma tye ki niang matut tye me yenyo ngec, jo maryek bene gimito giwiny lok ma medo ngecgi.” (Carolok 18:15) Nong ngec ducu ma mitte. Peny ngat acel acel me oti wek iniang gin ma gimito. Lok kwedgi. Winy lokgi.—Carolok 20:5.\nKa ngat ma imaro oto kono? Pe ilwor nyuto kit ma iwinyo kwede. Wi opo ni kadi Yecu “okok ki pig wange.” (Jon 11:35; Latitlok 3:4) Nongo yweyo ki nino muromo obedo gin ma pire tek mada piri. (Latitlok 4:6) Meno weko lweny ki peko magwar doko yot.\nMa peya peko opoto, wek odok kitwu me lok i kinwu macalo jo me ot. Dong ka peko opoto, gibibedo agonya me lok kwedi\nLok bot jo mukene ma guwok ki i peko meno\n3 NONG KONY MA MITTE\nGIN MA BAIBUL WACO: “Larem me ada bedo ki mar kare ducu, dok bene bedo macalo omeru i kare me can.” (Carolok 17:17, NW) Luremi gimito konyi, ento oromo bedo ni pe gingeyo gin ma myero gutim. Lworo pe omaki me tito botgi gin ma imito. (Carolok 12:25) Yeny bene kony i yo me cwiny ki bot jo ma gitye ki ngec muromo me Baibul. Tira ma gimiyo ma a ki i Baibul bibedo me kony boti.—Yakobo 5:14.\nWubinongo kony ma mitte ka kare ducu wubedo kacel ki jo ma geno Lubanga kacel ki cikkene. Wubinongo bene kwe cwiny ka wukonyo jo mukene ma gimito cuko cwiny. Wunywak gen ma wutye kwede i kom Jehovah ki cikkene kwedgi. Medde wunu ki konyo jo ma tye ki miti dok pe wukanne woko ki bot jo ma gimarowu dok giparo piwu.—Carolok 18:1; 1 Jo Korint 15:58.\nLok bot laremi mo macok wek okonyi\nTit gin ma imito kore ki kore\nGIN MA PIRE TEK LOYO\nKadi bed iwinyo calo peko obwoyi woko, ket tammi i kom Lubanga. I kare me peko, Yubu owacci: “Gipwo nying [Jehovah].” (Yubu 1:21, 22) Calo Yubu, ket nying Jehovah ki mitine obed mukwongo ma ka pekoni. Ka jami pe owoto kit ma onongo imito, pe iil cingi woko. Gen Lubanga ki cwinyi ducu. Jehovah owacci, “An keken aye angeyo yub ma atye kwede piwu . . .yub me berbedo ento pe yub pi gin marac, yub pi kelo botwu kare me anyim ma wutye ki gen pire-ni.”—Jeremia 29:11.\nAn mono ageno Jehovah ki cwinya ducu kadi bed i gin mo matidi?\nTyen lok ango ma atye kwede me pwoyo Jehovah nino ducu pi berre?\nNywakki Nywakki Ka Peko Opoto


Jeremia 36 ACO85 - I mwaka me aŋwen me loc pa Yekoyakim - Bible Search\nBaruk okwano buk adola i ot pa Lubaŋa\n1-I mwaka me aŋwen me loc pa Yekoyakim wod pa Yocia kabaka me Juda, Rwot owaco bot Jeremia ni, 2“Kwany buk adola ci ico iye lok ducu ma atito boti mukemo Icrael ki Juda, kacel ki rok ducu. Co gin ducu ma atito boti tyen mukwoŋo, i kare ma onoŋo Yocia aye kabaka o kwede wa onyoo. 3Gwok nyo ka jo Juda guwinyo pi can ma onoŋo ayubbe me kelo i komgi, miyo gin ducu gibilokke giweko yogi marac-ci. Ci abiweko balgi ki gin maraco ducu ma yam gutimo.”\n4Kumeno Jeremia olwoŋo Baruk wod pa Neria, ci okwano bot Baruk gin ducu ma onoŋo Rwot owaco bote, kun Baruk obedo ka coyo woko liweŋ i buk adola. 5Ka doŋ Jeremia ociko Baruk kun wacce ni, “An doŋ gigeŋa woko ni pe adony i ot pa Rwot. 6Ento amito in icit kunnu i kare mo ma noŋo dano tye ka ri kec, ci ikwan lok ma i buk adola-ni woko matek ki dwan maloŋo, wek jo ducu ma gitye i ot pa Rwot guwiny lok ma Rwot onoŋo owaco bota, en lok ma an akwanogi boti icoyo i buk adola-ni, Myero ikwan lok magi bot jo Juda ducu ma gua ki i gaŋigi wek guwiny. 7Gwok nyo gibilego lega me bako doggi bot Rwot, ci gilokke giweko timo gin marac, pi lok ma Rwot doŋ oloko i kom lwak man ki kiniga kacel ki akemo mager.” 8Kit meno Baruk okwano lok pa Rwot i ot pa Rwot kit macalo lanebi Jeremia ocike kwede ni myero en oti.\n9I dwe me aboŋwen i mwaka me abicce me loc pa Yekoyakim kabaka me Juda, dano gubedo ka ri kec wek Rwot okonygi, Jo ma gubedo ka ri kec onoŋo obedo jo ma gubedo i Jerucalem kacel ki jo ma gua ki i gaŋi ducu me Juda ci gubino kunnu. 10I kare ma dano guciko itgi ka winyo lok, ci Baruk okwano lok ducu ma Jeremia owacce ma en ocoyo i buk adola. Baruk otiyo man i ot pa Rwot i kicika pa Gemaria wod pa Capan ma karan. Kicikane onoŋo tye cok ki dyekal mamalo, i kabedo ma gidonyo kwede i dog gaŋ Manyen me ot pa Rwot.\nGikwano buk adola bot ludito\n11Mikaya wod pa Gemaria, wod pa Capan, owinyo ka Baruk kwano lok ma Rwot owaco ki i buk adola. 12Cutcut en oa ocito i gaŋ kal, ci odonyo i kicika pa karan pa kabaka, Onoŋo rwodi ducu gucokke kunnu: Elicama karan, Delaya wod pa Cemaya, Elnatan wod pa Akbor, Gemaria wod pa Capan, Jedekia wod pa Anania ki rwodi ducu. 13Ci Mikaya owaco botgi lok ducu ma en owinyo i kare ma Baruk okwano lok ki i buk adola i nyim lwak-ki. 14Ci rwodi guoro Jekudi wod pa Netania, wod pa Celemia, wod pa Kuci, me waco bot Baruk ni, “Kwany buk adola ma ikwano bot lwak-ki imak i ciŋi ci ibin.” Kit meno Baruk wod pa Neria okwanyo buk adola omako i ciŋe ci obino kwede botgi. 15Ci guwaco bote ni, “Bed piny ikwan buk meno.” Kit meno Baruk okwano botgi lok meno. 16I kare ma doŋ guwinyo lok magi woko ducu, ŋat acel acel olokke bot lawote ki lworo madwoŋ, ci guwaco bot Baruk ni, “Myero wuwac lok man woko bot kabaka.” 17Ka gupenyo Baruk ni, “Tittiwa, lok magi ducu icoyogi niŋniŋ i Jeremia aye ma obedo ka wacone boti ka in icoyo?” 18Baruk odok iye ni, “Jeremia obedo ka waco lok magi ducu bota ki acel acel, ka acoyogi i buk adola ki kalam vino.” 19Ci rwodi guwaco bot Baruk ni, “In kacel ki Jeremia myero wucit wukanne woko, pe wuwek ŋat mo oŋe ka ma wutye iye.”\nKabaka owaŋo buk adola woko\n20Lacen rwodi gucito guketo buk adola i kicika pa Elicama, ma karan, ka doŋ gucito i gaŋ pa kabaka, ci gutito lok woko ducu bot kabaka ki kunnu. 21Cutcut kabaka ooro Jekudi me cito ka gamo buk adola. Jekudi ocito okwanyo ki i kicika pa Elicama ka okwano bot kabaka kacel ki rwodi ducu ma onoŋo gucuŋ ka ŋete. 22I dwe me aboŋwen onoŋo kare me cwir, kabaka bene onoŋo tye i gaŋ kalle ma en bedo iye i cwir, ci onoŋo obedo ka oyo mac. 23I kare ma Jekudi kwano buk adola, ka okwano oo i dul coc me adek nyo me aŋwen, ci kabaka ŋolo woko cutcut ki pala matidi ci bolo woko i mac. Obedo ka timo man nio ka buk adola owaŋ otum woko ducu. 24Ento ŋat mo kadi kabaka nyo luticce ma guwinyo lok magi ducu pe gubedo ki lworo, dok bene pe guyeco boŋŋigi. 25Kadi bed Elnatan, Delaya, kacel ki Gemaria gulego kabaka ni pe owaŋ buk adola-ni woko, kabaka pe oketo cwinye me winyo lokgi wacel. 26Lacen kabaka ociko wode Jeramel, kacel ki Ceraya wod pa Ajriel, ki Celemia wod pa Abdeel ni gumak Baruk karan kacel ki lanebi Jeremia, ento Rwot okanogi woko.\nJeremia dok ocoyo buk adola mukene\n27Lacen ma doŋ kabaka otyeko waŋo buk adola ma Jeremia aye owaco lokke bot Baruk ka Baruk ocoyo-ni, Rwot ociko Jeremia 28ni okwany buk adola mukene ka oco iye lok ducu ma onoŋo tye i buk adola mukwoŋo ca ma kabaka Yekoyakim doŋ otyeko wano woko-ni. 29Rwot otitte me waco bot kaba ka Yekoyakim ni; “Doŋ ityeko wano buk adola ca woko, dok bene ipenyo Jeremia ni piŋo en ocoyo ni kabaka me Babilon bibino ada ci tyeko lobo man woko kun neko jo ducu kacel ki lee ma tye iye. 30Pi meno an Rwot, awaco bot in Yekoyakim ka baka me Juda ni, pe tye dano mo ki i kom Likwayu ma bibedo kabaka. Ka ito komi gibibolo woko ka ma Lyeto ceŋ biwaŋo ki dyeceŋ ki ŋico me pee dyewor. 31Abiketo can i komi kacel ki likwayu, ki luticci, pi balwu ducu ma wutye ka timone. Dok in, kadi ki jo Jerucalem nyo jo Juda, pe wubedo ka keto cwinywu me winyo lok ma abedo ka waco botwu teretere, pi meno abekelo can ma onoŋo yam doŋ aciko pire ni aketo i komwu-ni.”\n32Ci Jeremia dok okwanyo buk adola mukene ci omiyo bot Baruk karan, ci Baruk ocoyo lok woko ducu ki acel acel kit macalo Jeremia obedo ka wacce kwede. Baruk ocoyo lok ducu ma onoŋo tye i buk adola mukwoŋo ma kabaka Yekoyakim owaŋo woko ki mac-ci. Jeremia dok omedo iye lok mapol maromrom ki lok me wiati ca.


Acakki 35 ACO85 - Lubaŋa owaco bot Yakobo ni, “A woko - Bible Search\nAcakki 34 Acakki 36\nLubaŋa omiyo Yakobo gum i Betel\n1-Lubaŋa owaco bot Yakobo ni, “A woko icit i Betel, wek ibed kunnu; dok ican keno tyer kunnu ka ma yam an anen iye boti i kare ma iriŋo ilwi woko ki bot omeru Ecau.” 2Omiyo Yakobo owaco bot jo ma i ode ki jo ducu ma gibedo bote ni, “Wubol lwak cal lubaŋa pa lurok ma wutye kwedgi i kinwu-ni, wulonnye kenwu, wulok ginarukawu; 3ka doŋ waayu, wacitu woko wa i Betel, wek acit acan keno tyer pi Lubaŋa ma yam ogamo doga i nino ma yam can odiŋani, ma obedo kweda i kabedo ducu ma awoto iye.” 4Gumiyo ki Yakobo cal ducu, ki agit ma noŋo tye i itgi bene; ci cal lubaŋa pa lurok ma gitye kwede Yakobo oyikogi piny i te yat kworo ma yam tye cok ki Cekem.\n5Ka gitye ka wot, lworo ma oa ki bot Lubaŋa opoto i kom wegi gaŋi ma tye cok kwedgi, omiyo pe gulubo kor awobe pa Yakobo. 6Yakobo otiro i Luj ma en aye Betel, ma tye i lobo Kanaan, en kacel ki lwak dano ducu ma yam gitye kwede. 7Ocano keno tyer kunnu, olwoŋo nyiŋ kabedo meno ni El-betel* pien onoŋo Lubaŋa yam onen iye bote i kare ma olwi oriŋo woko ki bot ominne. 8Debola lapidi pa Labeka oto woko, ci giyike i te yat kworo ma i ŋet Betel; mumiyo nyiŋ kabedo meno gilwoŋo ni Alon-bakut*.\n9Lubaŋa dok onyutte bot Yakobo i kare ma en oa ki i Paddan-aram, ci omiye gum. 10-Lubaŋa owacce ni, “Nyiŋi Yakobo; pe dok gibilwoŋo nyiŋi ni Yakobo, ento nyiŋi doŋ bibedo Icrael.” Omiyo nyiŋe odoko Icrael. 11-Lubaŋa dok owacce ni, “An Lubaŋa Matwero-ducu; nywal, inya; rok ki lwak rok mapol bia i komi, ki luker bene gibia ki i komi. 12Lobo ma yam amiyo ki Abraim ki Icaka abimiyo boti, ka dok abimiyo lobo bot likwayi ma gibilubi.” 13Lubaŋa ocako a ki i kabedo ka ma yam oloko iye kwede-ni odok malo. 14-Ci Yakobo ocibo wii i kabedo ka ma oloko iye kwede-ni, ocibo iye wir got; oonyo gityer amata i keme, ka oliyo moo i kome. 15Yakobo ocako nyiŋ kabedo ma Lubaŋa oloko iye kwede-ni ni Betel.\nTo pa Lakeri\n16Gumedde ki wot nia ki i Betel: i kare ma pud Eprat kiborbor, mwoc Ogoyo Lakeri, ci nyodone obedo tek. 17Ka doŋ nyodone obedo tek, dako lacolo owacce ni, “Pe ilwor; tin doki ibinywalo latin laco mukene.” 18I kare ma en to ma cwinye cok ka tum, ocako nyiŋ latinne ni. Benoni; ento wonne ocako nyiŋe ni Benjamin. 19Lakeri oto woko kit meno, ci giyike i yo ma cito Eprat, ma en aye Beterekem. 20Yakobo ocibo wir got i wi lyel pa Lakeri; meno wir lyel pa Lakeri ma pud tye ocuŋ kunnu nio wa i kare man. 21Icrael omedde ki wotte, ogony i ŋe lubele me Eder ma wiye ocudo malo.\nAwobe pa Yakobo\n(1 Tek 2.1-2)\n22-I kare ma Icrael tye i lobo meno, ci wode Reuben otimo caro, obuto ki ci-wonne Bila ma aŋeca; ci wonne owinyo pire bene.\nYakobo yam tye ki awobene apar wiye aryo. 23Litino awobe pa Lea gin aye Reuben, latin kayo pa Yakobo, Cimeon, Levi, Juda, Icakar ki Jabulon. 24Litino awobe pa Lakeri gin aye Yucepu ki Benjamin. 25Litino awobe pa Bila, aŋeca: pa Lakeri, gin aye Dan ki Naputali. 26Litino awobe pa Jilpa, aŋeca pa Lea, gin aye Gad ki Acer. Meno gin aye litino awobe pa Yakobo ma ginywalogi i Paddan-aram.\nTo pa Icaka\n27-Yakobo obino bot wonne Icaka i Mamre, i Kiriat-arba, en aye Kebron ka ma yam Abraim ki Icaka gubedo iye. 28Icaka yam ori wi lobo mwaka miya acel ki pyeraboro. 29Icaka oomo cwinye me agikkine, oto woko ci odok oto, lutugi, dano muteggi, ma doŋ oti; ci awobene Ecau ki Yakobo guyiko kome.


Jeremia 13 ACO85 - Rwot owacca kuman ni, “Cit iwil boŋo - Bible Search\nCarolok i kom lateboŋo ma giruko i pyer\n1Rwot owacca kuman ni, “Cit iwil boŋo camanini me aruka i pyer, ci itwe i pyeri, ento pe ilut i pii.” 2Ci awilo boŋo me pyer kun alubo lok ma Rwot otitta-ni, ci aruko i pyera. 3Lok pa Rwot dok obino bota tyen me aryone ma wacci, 4“Kwany boŋo me pyer ma nene iwilo iruko i pyeri-ni, ci ia icit i dog kulu Euprate, ci icikan woko kunnu i kin got mubar.” 5An aa acito ci akano woko i ŋet kulu Euprate kit macalo Rwot ocika kwede. 6I ŋe nino mapol Rwot dok owacca ni, “A malo icit wa i kulu Euprate ci ikwany boŋo me aruka ma yam aciki ni icikan kunnu-ni.” 7Cutcut aa acito i kulu Euprate ci akwinyo ŋom, ci akwanyo boŋo aruka me pyer ki i kabedo ka ma yam onoŋo akano iye-ni. Ento anoŋo ni boŋo ca doŋ oballe woko, pe dok ber pi gin mo.\n8Lacen Rwot dok pud oloko bota aye. En oloko bota kuman ni, 9“Man aye kit macalo abityeko kwede wakke pa Juda ki wakke madit ma Jerucalem tye kwede. 10Lwak magi marac ma gukwero winyo lokka, ma gumiyo ŋutgi obedo nwaŋ gulubo gigi gin ma cwinygi mito, ma gubedo ki lubaŋa mukene kun gitiyo botgi, gibibedo calo boŋo pyer man ma pe doŋ ber me aruka. 11Kit macalo boŋo me atweya i pyer moko kwede i kom dano, kumeno bene aketo jo me ot pa Icrael ki jo me ot pa Juda aridogi woko i koma matek likiŋ, wek gubed lwak ma gibikelo nyiŋ maber bota, ma gibimiyo dano gipaka dok gimiya deyo, ento gin onoŋo pe gitwero winyo lok wacel.” Man Rwot ma owaco.\nLok kom agulu ma gupoŋ woko ki koŋo vino\n12Rwot owaco kuman ni, “Jeremia, in itit lok man bot jo Icrael ni, ‘Rwot Lubaŋa me mony owaco kuman ni, “Agulu acel acel bipoŋ woko ki koŋo vino.” ’ Gibiwaco botwu ni, ‘Pe wamito waŋe ni agulu acel acel bipoŋ wo ko ki koŋo vino’ 13Ci lacen in ibiwaco botgi ni, ‘Nen, abipiko jo ducu ma gibedo i lobo man ki koŋo vino ci gidoko lumero, luker ma gibedo i wi komker pa Daudi, ajwagi, lunebi kacel ki jo ducu ma gibedo i Jerucalem. 14Abicanyo ŋat man ki lawote, wego ki litinogi kacel, man Rwot ma owaco, Pe abiparo pigi, pe abiweko gibedo kwo, kadi wa kica bene pe bimaka i komgi, wek pe atyekgi woko.’ ”\n15Wuter itwu, wuwiny;\npe myero wubed ki wakke,\npien Rwot doŋ otyeko loko.\n16Wumi deyo bot Rwot Lubaŋawu\nma pud peya okelo colpiny,\nma pud tyenwu pe ogwaŋŋe\ni wi godi ma piny ribiribi;\nma pud peya noŋo olokke odoko mutu macol licuc,\nen leŋpiny ma onoŋo wutye ka genone-ni.\n17Ka ce pe wubiwinyo,\nci abikok laliŋliŋ i muŋ pi wakkewu:\nabikok matek noŋo pig waŋa mol cito piny lipyaa,\npien jo pa Rwot doŋ giterogi woko macalo opii.\n18Rwor owaco bot Jeremia ni,\n“Tit bot kabaka gin ki minne\nni gua ki i komkergi gubin woko i kabedo mapiny,\npien lalukanagi maber twatwal doŋ opoto woko piny ki i wigi.”\n19Gaŋi me Negeb ducu doŋ gilorogi woko,\npe tye ŋat mo ma myero oyabgi.\nJo Juda ducu doŋ giterogi woko i lobo ma pe megi,\ngin ducu doŋ giterogi woko i opii.\n20“Wun jo Jerucalem wunen!\nLukworwu tye ka bino kun gia ki i lobo ma tye yo tun acam!\nJo ma miyogi i ciŋwu ni wugwokgini gitye kwene,\ndanowu macalo lwak romi ki dyegi ma gibeco adada-ni?\n21Ibiwaco gin aŋo\nka jo ma yam in kikomi aye\nipwonyogi ni wek gubed luremi, aye giketogi me loyi?\nArem matek pe biketo komi woko,\ncalo arem pa dako ma tye ka nywal?\n22Doŋ ka ce ipenyo ni piŋo gin ma kit man obino i komi,\npiŋo boŋo ma i pyeri bene giyeco woko,\ndok ginywari kwede-gu;\nman otimme pien onoŋo balli doŋ rac ma okato kare.\n23Laetiopia mo tika twero loko raŋi me del kome,\nnyo kwac bene twero kwanye raŋi ma i kome ma obedo kwicikwicini woko?\nKa tye kit meno, wun ma wuniyo ki timo gin marac keken-ni,\nwutwero pwonnye me tiyo gin ma tye atir.\n24Abikeyowu woko calo cuŋ kal\nma yamo kodo ki i tim aroo ci tero woko.\n25Man aye gin ma gipokki,\ndul ma doŋ atyeko pimone woko piri,\nman Rwot ma owaco,\npien wii doŋ otyeko wil woko i koma ibedo ka geno lok goba keken.\n26An Rwot kikoma aye ma abiwalo boŋoni woko ki i pyeri aumo ki waŋi,\nmiyo lewicci nen woko ka maleŋ.\n27Doŋ atyeko neno gin me kwer ma itimo,\ntim me abor ki mito tigoni, ki tim malayani marac adada,\nma ibedo ka timone i wi cere i dye tim.\nCan i wiwu, wun jo Jerucalem!\nGin man bitero kare ma rom mene ma noŋo pud peya gilonyowu wudoko leŋ?”


2 Tekwaro 13 ACO85 - I mwaka me apar wiye aboro me loc - Bible Search\n2 Tekwaro 12 2 Tekwaro 14\n2 Tekwaro 13\nLoc pa Abija\n(1 Luker 15.1-8)\n1I mwaka me apar wiye aboro me loc pa kabaka Jeroboam, en aye Abija ocako loyo iye jo Juda. 2Obedo ka loc i Jerucalem pi mwaka adek, Nyiŋ minne Mikaya ma nya pa Uriel me Gibea.\nLweny obedo tye i kin Abija ki Jeroboam. 3Abija yam ocito ka lweny kun woto ki monnye ma gin oteka lweny, ma giromo alip miya aŋwen ma giyerogi ayera, Ci Jeroboam orwayo monnye cok ka lweny i ko me ki jo ma giyerogi matego alip miya aboro, ma gin twoni lweny. 4Abija ocuŋ i wi got Jemaraim ma tye i lobo gotgot ma i lobo Epraim, kun wacci, “Winy lokka, in Jeroboam ki wun jo Icrael ducu!” 5Pe wuŋeyo mono ni Rwot Lubaŋa pa Icrael omiyo ker bot Daudi ki likwaye i gicikke ma gimoko ki kado, me loyo Icrael matwal? 6Jeroboam wod pa Nebat, ma latic pa Solomon wod pa Daudi, pud dok ojemo woko i kom rwode. 7Jo mogo ma konygi pe ma kitgi obedo atata gucokke bote, ci gubalo Rekoboam wod pa Solomon woko. Pien onoŋo Rekoboam pud t idi ma timme bene pud woto atata, dok pe otwero kwero tamgi.\n8“Nen kombeddi wumito kwanyo ker pa Rwot woko ki i cin likwayo pa Daudi, pien wun wutye lwak madwoŋ, dok wutye bene ki cal litino twoni me jabu ma Jeroboam otiyo me bedo lubaŋawu. 9Wun pe doŋ wuryemo ajwagi pa Rwot woko, ma gin likwayo pa Aron, ki Lulevi, ka dok wuketo ajwagi piwu kenwu macalo jo ma i lobo mukene-ni? Ka ŋat mo obino, tekke okwero ko me kekene ki wod twon nyo nyogi romi abiro, ci tugi doko ajwaka cut pi jogiwu ma pe gin Lubaŋa kikome. 10Ento ki tun botwa, Rwot en aye Lubaŋawa, peya wabwoto en, Wan watye ki ajwagi ma gitiyo ki Rwot ma gin aye likwayo pa Aron, ki Lulevi ma gikonyogi ki tic. 11Odiko odiko ki otyeno otyeno, giwaŋo gitum awaŋa ki odok eceta ma ŋwece kur, gicano mugati i nyim Rwot i wi meja me jabu ma giliyo maber, dok gigwoko okar mac me jabu wek macce obed ka lyel otyeno otyeno; wan watye ka gwoko cik ma mako tic pa Rwot Lubaŋawa, ento wun wutyeko bwoto en woko. 12Nen, Lubaŋa tye kwedwa, tye ka telo wiwa, ki ajwagine gitye ki tum ma gikuto me ywayo mony me lweny i komwu, Aa wun awobe pa Icrael, pe wulweny i kom Rwot, Lubaŋa pa kwariwu: pien pe wutwero loyo mony.”\n13Jeroboam onoŋo ocwalo dul mony gukanne woko me bino i komgi ki yo ŋegi; kit meno onoŋo monnye tye i nyim jo Juda, ki jo mubuto gurumo piny woko tye yo tuŋ ŋegi. 14Ka jo Juda guneno, gunoŋo ni mony tye i nyimgi ki i ŋegi bene; ci gucako kok bot Rwot, kun ajwagi gikuto tum. 15Jo Juda gucako wayo me lweny. I kare ma jo Juda gudaŋŋe, Lubaŋa oloyo Jeroboam woko, omiyo jo Icrael ducu guriŋo woko i nyim Abija ki jo Juda. 16Jo Icrael guriŋo woko, ci Lubaŋa omiyogi i ciŋ Abija. 17Abija ki jone gunekogi ki nek malit twatwal; jo ma guto giromo alip miya abic ki i kom jo ma giyerogi ayera ki i kin jo Icrael. 18Giloyo jo Icrael kit meno, pien jo Juda ma oloyogi onoŋo gujeŋŋe i kom Rwot Lubaŋa pa kwarigi. 19Abija olubo kor Jeroboam ci omayo gaŋi mogo pa jo Icrael woko ki bote, Betel ki gaŋi matino ma i ŋete, Jecana ki gaŋi matino ma i ŋete, ki Epron ki gaŋi matino ma i ŋete. 20Jeroboam pe dok olimo tek mo wacel i kare pa Abija; dok Rwot opwode, ci oto woko. 21Ento Abija omedde odoko tek, Onyomo mon apar wiye aŋwen, onywalo kwedgi litino awobe pyeraryo wiye aryo ki anyira apar wiye abicel. 22Lok kom Abija mudoŋŋe ducu, ma nyuto kite ma yam oloko, gityeko coyone i lok pa lanebi Iddo.


Jo Roma 2 ACO85 - Pi meno, gin mo ma myero ipid pire - Bible Search\nJo Roma 1 Jo Roma 3\nJo Roma 2\nLubaŋa ŋolo kop atir\n1- Pi meno, gin mo ma myero ipid pire doŋ pe, in dano, kadi in aŋa, ka iŋolo kop i kom dano lawoti; pien pi kop ma iŋolo i kom dano mukene ca, noŋo doŋ iŋolo kop oloyi woko, pien in laŋolkop kikomi bene itimo kit gin acel-lu. 2Wan waŋeyo ni Lubaŋa ŋolo kop atir dok kakare ka oŋolo kop oloyo jo ma gitimo gin macalo meno. 3Doŋ in dano ma iŋolo kop i kom jo mukene ma gitimo gin macalo meno-ni, kun in kikomi bene itimo, itamo ni ibibwot ki ŋolo kop pa Lubaŋa? 4Nyo icayo lonyo me kica pa Lubaŋa ki kit ma en jukke kwede pi bal pa dano, ki kit ma en diyo kwede cwinye. Adada in iŋeyo ni Lubaŋa lakica, pien teli wek iŋut i kom balli. 5Ento pi tek cwinyi, en cwinyi ma idag ŋut kwede-ni, meno itye ka kano giri mono me akemo pa Lubaŋa piri keni pi kuro nino me akemo, en kare ma gibinyuto iye ŋolo kop ma atir pa Lubaŋa. 6- En biculo dano acel acel kun lubo kit tic ma dano mo-ni otiyo. 7Jo ma diyo cwinygi kun gicanne me tiyo gin maber, ma giyenyo deyo ki woro, ki kwo ma pe to, en bimiyo botgi kwo ma pe tum. 8Ento dano ma gilaro dito, ma pe gilubo lok ada, ento gilubo gigi kit marac, Lubaŋa biculogi kun timogi ki akemo dok ki kiniga mager atika. 9Can ki remcwiny bidiyo dano ducu ma timo gin marac, mukwoŋo Lujudaya ka doŋ jo Grik bene. 10Ento dano ducu ma timo gin maber binoŋo deyo ki woro ki kuc, mukwoŋo Lujudaya ka doŋ jo Grik bene; 11- pien Lubaŋa gire pe leŋŋe tuŋ bot dano mo pi kit ma en tye kwede.\n12Jo ma gutimo bal laboŋo cik pa Moses, gibito laboŋo cik bene; ento jo ma gutimo bal i te cik, gibiŋolo kop i komgi kun lubo cik. 13Man pe te lokke ni jo ma winyo lok me cik awinya ki itgi gin aye jo ma kitgi atir i nyim Lubaŋa; ento jo ma tiyo gin ma cik mito aye gibikwanogi ni gin jo ma kitgi atir. 14Ka Lurok ma gipe ki cik gitiyo gin ma cik mito pi kitgi ma ginywalogi kwede, meno noŋo doŋ gin kikomgi gudoko wegi cik, kadi bed cik pa Moses pe botgi. 15Ginyuto ni gin ma cik mito doŋ gicoyo woko i cwinygi, dok ŋec ma gitye kwede ma nyuto botgi balgi bene aye bedo caden kacel kwedgi, kun tamgi bedo ka yokke ayoka; mogo ŋolo ni kop oloyogi, ki mogo noŋo cwakogi acwaka. 16Bibedo kumeno i nino meno ma Lubaŋa biŋolo kop i kom dano pi gin ma gitiyo i muŋ, ma miyo Yecu Kricito aye ŋolo, kun lubo lok me kwena maber ma atye ka titone-ni.\nLujudaya ki cik pa Moses\n17Ento ka ilwoŋŋe keni ni in Lajudaya kono? Noŋo i jeŋŋe i kom cik, kun iwakke bene pi Lubaŋa, 18dok bene iŋeyo gin ma en mito, dok ipwoyo gin maber makato, pien doŋ gipwonyi woko ki cik. 19Doŋ ki tuŋ boti, in iŋeyo ni in latel lutowaŋ, in i ceŋ ma ryeny menyo dano ma gitye i piny macol, 20dok bene in aye ma tiro lumiŋ, in lapwony pa litino, pien i cik itye ki ŋec ki lok ada kikome. 21Doŋ in lapwony ma ipwonyo jo mukene, pe ipwonnye kekeni bo? Itito lok ni, “Pe ikwal”, in kono ikwalo kwo? 22Itito ni, “Pe itim abor”, in kono itimo abor? Cwinyi dag woro jogi, ento ikwalo gin ma tye i ot jok? 23Iwakke pi cik, ento ituro cik kun icayo Lubaŋa? 24- Tye kit macalo yam gicoyo i ginacoya ni, “Giyeto nyiŋ Lubaŋa i kin Lurok piwu.”\n25Lirre konyo ka ce ilubo cik, ento ka ituro cik, dwoki cen ibedo calo pe onoŋo giliri. 26Doŋ ka inen dano ma pe giliro olubo gin ma giciko ma tye i cik, dano ma pe giliro-nu pe gibikwane calo ŋat ma giliro? 27Meno miyo dano ma pe gilirogi, ma gilubo cik, biŋolo kop loyi, pien itye ki cik ma yam doŋ gicoyo woko acoya, dok bene giliri, ento pud ituro cik. 28Pien dano ma nen Lajudaya ki woko keken meno pe Lajudaya kikome; dok bene lirre ma nen ki woko i kom, meno pe lirre kikome. 29- Lajudaya kikome aye dano ma bedo Lajudaya ki i cwinye, dok bene lirre me ada aye lirre ma dano bedo kwede ki i cwinye, ma en aye tic pa Cwiny Maleŋ, pe nukuta ma gicoyo acoya. Doŋ ŋat macalo meno kadi bed dano pe gipwoye, ento Lubaŋa pwoye.